text:
Florece cu Roy Nos matanan local
Poinsettias, e mati Pasco
Mata pa pone den Potchi
E uniko mata cu a wordo crea pa pone den potchi ta mala jerba. Esei ta loke mi a lesa un biaha den un buki y e ta verdad.
Pa cria mata pa pone den potchi no ta fácil, hopi mata ta resisti potchi, pasobra potchi no ta algo natural pa nan. Un mata su reis kier expande for di e mata e no kier bira rond y rond di su mes manera un caballito. Además e tera ta compacta tur día mas, mas reis, menos luga pa reis nobo hanja luga.. Un di e elementonan mas importante pa un mata ta keda oxigeno y lugar pa e wordo warda, y esei ta e espaconan cu tin den e tera cu hopi biaha e tin cu bai comparti cu awa, otro elemento indispensable. E mata mester di cuminda tambe; den forma di mineral y ta jega un momento cu emta mester mas cantidad y no ta posible pa duna e mata sin kime. Den otro palabra e mata ta bai hanja falta di vitamina. Dado momento e mata ta pashuma, manera nos sa bisa na papiamento.
ONLY FOR HIM - Mata di fruta
O.k. mi sa cu tambe ta bai tin hende muhe ta bai lesa e articulo aki, pero hende homber ta nos cliente di mata di fruta, “bij uitstek”.
Den e temponan aki nos tin un gran surtido di mata di fruta. Y mi kier djies menshona un paar di tips pa deleita bo interes. Lo kier mi kier trese dilanti ta con pa cuidanan y con pa mantene mata di fruta.
Na prome luga cada mata di fruta mester e luga adecua pa su mes. Pero cuanto? Prome cos; si bo ta bai planta un mata di mango, mira den cura di otro con grandi nan ta bira y esei ta e espacio cu nan mester. E topnan no mag di mishi cu e topnan di otro mata, esei ta un rule of thumb; of un regla di oro.


c: text/html

text:
”Mi a lucha e bon lucha, mi a core e careda te na fin y mi a mantene mi fe. No a keda mi nada mas awor cu ricibi e corona di husticia cu Señor, e hues husto, lo duna mi dia E bin bek”. 2 Timoteo 4:7-8
Cu profundo tristesa na nos curason, pero conforme cu Dios su boluntad nos ta participa fayecimiento di nos mama, wela, bisawela, ruman y tanta stima:
Sra. Maria Elizabeth Werleman-Geerman
viuda di Cerilio Werleman
Cariñosamente yama: Chia, Madushi, Madu, Maria di Djiek
Naci: 2 juli 1933 Fayece: 24 december 2017
Na nomber di su yiunan stima: Mario y Vera Werleman-Figaroa, +Jacintha y Milton Arends-Werleman, Elizabeth y Luisito Statia-Werleman, Jacinto y Ada Werleman-Vrolijk, Maria y Eddy Croes-Werleman, Ismael Werleman y Evelyn Webb, Leo Werleman
Nieto- y nietanan stima: Veromar Werleman y Gheeta Khemlani, Mary-Anne y Urvin Croes-Werleman, Jeremy Arends y Rose-Ann Vrolijk, Jeamir Arends y Lizaira Geerman, Shalienne Arends Y Neil Jansen, Charitza y Rene Koolman-Statia, Jimmy Statia y Beatriz Jacopucci, Marisol y James Lφkås-Croes, Xavier y Andrea Croes-Herrera, Jeanelis Werleman y Michael Dania, Jocelyn Werleman, Albany Werleman, Angelo Richardson, Eviliënne Werleman
Bisanieto- y bisanietanan stima: Maya y Vijay Werleman, Xhaiden y Xhoe-Anne Croes, Skyrah Vrolijk, Jyven, Rylan y Jero Arends, Jomar y Lizienne Arends, Mia Cinty Jansen, Rendhrick Koolman, Jeaymar y Jeayzyonne Dania, Reyshon Kock y Ely-zienne Connor, Xavian Richardson
Su rumannan: Norberta Geerman y famia, +Raymundo Geerman y famia, Jacinto y Rita Geerman-Geerman y famia, Isenia Melendez y famia, +Thomas Geerman y famia, +Rosimbo Geerman, Syria Dania y famia, Frida y Ramoncito Winterdal-Geerman y famia, +Pedro Geerman, Filomena y Stanley Maduro-Geerman y famia, Edwin y Maria Geerman-Kelly, Aldrina Locadia y famia, Anna Dirks y famia na Hulanda, Lucila Croes y famia
Su swa y cuñanan: +Apolonio y +Angelica Werleman-Ras y famia, +Rosario y Margarita Werleman-Maduro y famia, Maximina y +Basilio Maduro-Werleman y famia, Emiterio y Maria Werleman-Kock y famia, +Jan Faustino y +Augustina Werleman-Geerman y famia, +Zenovia y +Guadalupe Geerman-Werleman y famia, Raymundo y Sita Werleman-Croes, +Catarina y Mario Croes-Werleman y famia, +Luisa y Augustin Yarzagaray-Werleman y famia, +Fabiano Werleman y famia, +Martina y Placido Geerman-Werleman, Lucio y Betty Werleman-Dirksz y famia, Francis Werleman y famia, Rita Wever y famia
Consuegronan: Vda Theresita Figaroa-Figaroa y famia, Jozef y Theresita Webb-Boekhoudt
Persona yega di cas: Kees Rasmijn y famia
Su ayudante: Roosje Angela
Tur su ihanan, sobrino y sobrinonan, su primo y primanan, comer y compernan, amigo y amiganan, bisiñanan,conocirnan y demas famia Werleman, Geerman, Ras, Maduro, Figaroa, Arends, Statia, Vrolijk, Croes, Webb, Melendez, Winterdal, Kock, Locadia, Dania, Luidens, Kelly, Dirkz, Wever, Flemming, Koolman, Khemlani, Connor, Jansen, Richardson, Faessel, Boekhoudt, v/der Linden, Wernet, Vries y demas famia.
Ta invita pa asisti na acto di entiero cual lo tuma lugar diabierna 29 december 2017 pa 4’or di atardi saliendo for di Misa Inmaculada Concepcion na Santa Cruz sigui despues pa Sanatana Catolico Santa Maria na Santa Cruz. For di 2‘or e restonan mortal di nos difunto stima ta resposa den Misa.
Oportunidad pa condolencia ta diahuebs 28 december 2017 na Aurora Funeral Home for di 7’or pa 9’or di anochi.
Nos sincero disculpa si den nos tristesa nos por a lubida algun famia of ser keri.

robotstxt: allowed

filter: keep


text: WILLEMSTAD – Outoridatnan ta detené tur hende ku resistí kòntròl mesora. Esei a resaltá un biaha mas den fin di siman. Kuerpo Polisial Kòrsou a informá ku huntu ku Duana Kòrsou i VKC a tene un kòntròl general den e mardugá di djasabra 6 di ougùstùs riba kaya i na diferente establesimentu na Kòrsou.Den e lugá di parker di un sentro di dibertishon na Seroe Fortuna a listra 22 persona i den 22 outo den e oranan mardugá di djasabra. A topa ku 3 machete, 2 kuchú, un pia di heru i un saku di plèstik ku ta kontené mariwana.Na un sentro di dibertishon riba Cubaweg mas o ménos 3.10 am a listra 14 persona i no a haña nada partikular.Mas o ménos 4.05 a sigui ku kòntròl den un diskoteka den Salinja en konekshon ku hopi informashon último tempunan di vários moveshon ilegal, usamentu di arma di kandela, saka arma di kandela di manera demonstrativo. E lista 95 persona den e establesimentu ariba menshoná i listra 10 outo pafó di e sentro di dibertishon menshoná. Durante e kòntròl a detené 3 persona ku a stroba outoridat den ehekushon di trabou, resistí aresto di outoridat i no a kumpli ku e lei di identifikashon. Ta trata aki di e hòmbernan R.R.L. 32 aña, A.S.A. 38 aña i P.V.M. 40 aña. Despues di interogashon e sospechosonan por a bai kas. E kòntròlnan ta sigui.


text:
Pa algun luna caba ATIA ta vigila e proceso di ricibi “leggerwaarde” for di SIAD pa cu transaccionnan di propiedad, benta di cas, extension di tereno etc etc.
Miembronan di ATIA y comercio, pero tambe individuonan cu ta desea di inverti den un cas ta keha con largo procesonan di transaccion ta dura na notarionan pa motibo di e balor cu SIAD tin cu establece.
E proceso aki, aunke cu e por wordo mira como un proceso relativamente simple, ta haci un efecto grandi riba transaccionnan financiero, y consecuentemente riba nos economia.
Personanan cu ta desea di haci un transaccion pa medio di notario tin biaha ta warda lunas p’e balor di e propiedad wordo determina dor di e departamento aki, y como consecuencia un actividad economico, cu hopi biaha ta crea trabou den nos sector di construccion, ta tranca.
P’e mesun motibo aki, nos banconan ta haya nan den un situacion cu nan ta cla pa financia un cliente un cas, compra di un tereno, construccion di edificio nobo etc., pero e transaccion no por tuma lugar pa motibo di un departamento cu no ta cumpliendo pa establece e balor cu Gobierno ta duna n’e propiedad.
E propio Gobierno ta perde di ricibi su parti di e transaccion nan aki.
Nos economia mester pa inversion tuma luga eficiente, y no por acepta un situacion causa pa un departamento, cu pa lunas caba no ta funcionando manera mester ta.
ATIA ta spera cu Departamento di SIAD y e Minister encarga n’e momento aki, presta atencion n’esaki p’asina re-establece un servicio cu ta di sumo importancia pa comercio, inversion, trabou, entrada di Gobierno, empleo y pueblo en general
ATIA ta keda vigila e proceso aki, pero ta spera cu e servicio aki wordo treci bek na un nivel normal, y asina re-establece cu nos sector financiero, construccion, Y tur otro transaccion cu ta depende riba e servicio aki, por ser agilisa na beneficio di comercio, nos economia y tur su efectonan cu inversion eficiente tin pa henter nos pais.


text:
ORANJESTAD – E catcher Arubano Chadwick Tromp cu ta firma cu e organisacion di Cincinnati Reds ta hungando e Arizona Fall League cu ta un liga special durante offseason pa asina e top prospectonan por hanja mas experiencia.
Riba e foto nos por mira Chadwick Tromp hunto cu Matt y Loui di Best Buddies Arizona ariba Autism Awareness night.
Chadwick durante di e prome wega ta connecta un doblete solido, y defensivamente ta saca un coredor out na segunda despues cu esaki a purba roba segunda base.
Nos di Sports Zone Aruba y Baseball Aruba ta desea Chadwick Tromp tur clase di exito durante di Arizona Fall League.


text:
WILLEMSTAD — Komo preparashon pa e 2 eventonan grandinan aki ku nos selekshon tin na kaminda, di 20 pa 28 di mart próksimo, durante kalendario di FIFA, nos hungadónan residensia den eksterior lo bin Kòrsou pa huntu ku nos hungadónan lokal sigui ku e training nan pa e kompromiso nan aki.
Nos hungadó nan lo yega djaluna, dia 20 di mart 3or di atardi ku buelo di KLM, pa djárason 22 di mart 2017, nos selekshon nashonal lo enfrentá e selekshon di El Salvador den un wega di fogeo, 8’or di anochi den Stadion Antoine Maduro (SUBT).
E selekshon di El Salvador tambe lo yega Kòrsou djaluna 20 di mart, 12’or di mèrdia riba vuelo di Copa Airlines pa kuminsá ku preparashonnan pa e wega di djárason.
Karchinan pa e partido aki lo ta optenibel djaluna na FFK bou di ora di ofisina, Botika Mampuritu, Beep Beep i pòmp di gasolin Santa Maria.
Dia di wega karchinan lo ta optenibel na e lokèt nan di Stadion Antoine Maduro.
E partido ta kuminsá 8’or di anochi pero portanan ta habri for di 5’or di atardi, yega trempan pa evitá e trafiko!
E preisnan pa e diferente sekshonnan ta lo siguiente:
- Sekshon A; Tribuna pariba di tribuna di honor ta Fl.50,-
- Sekshon B; Tribuna patras di golnan na lado di Maripampoen ta Fl.25,-
- Sekshon C; Tribuna patras di golnan na lado di Willemstad ta Fl.25,-
- Sekshon D; Tribuna pabou di tribuna di honor ta Fl.15,-
- Den e sekshon B i C (tribuna patras di golnan) mucha te ku 12 aña i 60+ ta paga Fl.15,-
E hungadónan di nos selekshon ku lo partisipá na e wega di fogeo aki ta lo siguiente;
- Eloy Room
- Reangelo Janga
- Jeremy de Nooijer
- Quintin Jacoba
- Doriano Kortstam
- Jurriën Gaari
- Rhu-Endly Martina
- Darryl Lachman
- Gillian Justiana
- Dustley Mulder
- Shanon Carmelia
- Ayrton Statie
- Michaël Maria
- Leandro Bacuna
- Germaine Agustien
- Brandley Kuwas
- Elson Hooi
- Jarchino Antonia
- Gino van Kessel
- Gevaro Nepomuceno
- Felitsiano Zschusschen
- Rowendy Sumter
- Jarzinho Pieter
- Ashar Bernardus
- Jimbertson Vapor
- Christopher Isenia
Miéntras e selekshon di El Salvador su hungadonan ta;
- Benji Villalobos
- Oscar Aroyo
- Bryan Tamacas
- Josué Santos
- Alexander Larin
- Andrés Flores
- Gerson Mayen
- Efrain Burgos
- Oscar Cerén
- Rodolfo Zelaya
- Irving Herrera
- Fernando Castillo
- Iván Mancía
- Roberto Domínguez
- Juan Barahona
- Henry Romero
- Herbert Sosa
- Bryan Landaverde
- Darwin Cerén
- Richard Menjivar
- Victor García
- Dennis Pineda
- Harold Alas
Un yamada ta bai na henter e pueblo di Kòrsou pa bin na bòshi, bin disfrutá di un tremendo partido! Sali ku bo bandera di Kòrsou, bo t-shirt, bo shal, bin apoyá i sostené nos hungadónan komo e number 12!


text:
“Wereldomroep”: motor tras di literatura Caribense
~~Jos de Roo lo duna un charla diaranson 29 di october pa 8or di anochi na Bibioteca Nacional Aruba, seccion Arubiona/Caribiana, Bachstraat 5, tocante
Wereldomroep: gangmaker van Caribische literatuur
“Wereldomroep”: motor tras di literatura Caribense
Na añanan 1947 te 1958 “Wereldomroep” tawata e instancia principal cu tawata duna encargo na autor Antiano y Surnameño. Cu casi 300 contribucion el a publica mas cu cualkier otro revista di e tempo ey. Mayoria di nan te na e momento aki tawata desconoci. Esey a resulta di e investigacion riba cua Jos de Roo a promove na Universidad di Amsterdam na september ultimo. El a descubri cu e, e tempo ey, futuro dokter Arubiano Hubert Dennert y e linguista Curasoleño Raúl Römer a skirbi storia. Pa escritornan manera Boeli van Leeuwen y Jules de Palm nan storianan pa “Wereldomroep” tawata determinante pa nan desaroyo mas leu. Pa Frank Martinus Arion el a representa e fase den cua e tawata idealisa Hulanda. “Wereldomroep” a resulta pues di ta un berdadero motor tras di literatura Caribense.
E maneho di sr. J. van de Walle, na cabes di e seccion di West-India (Caribe), tawata innovativo y pionero. Den e di dos mita di añanan sesenta numa su vision anticolonial pa baloracion di loke ta propio y e idiomanan propio a haya aceptacion general. El a laga graba literatura di pasado, locual a resulta den e coleccion mas grandi di literatura oral di teritorio Hulandes Caribense. Cu su encargonan el a construi literatura Antiano y Surnameño na manera moderno y door di esey esakinan a bira rico na tema tipico di migrante. E tawata apoya nacionalismo cultural y politico. El a dedica atencion na desaroyo literario den region Caribense. Y finalmente el a duna tur espacio na e idiomanan di pueblo.
Den su charla Wereldomroep: gangmaker van Caribische literatuur Jos de Roo ta conta di su descubrimentonan, cu na momento di su promocion a wordo yama pionero y innovativo. E lo elabora en particular riba e temananan tipico di migrante, cu den storia di “Wereldomroep” a aparece pa prome biaha. E tempo ey caba un punto di discusion tawata si na Hulanda mester a integra of no. Pero e imagen cu a duna di Hulanda y e Hulandesnan ta hopi diferente cu esun di awor.
E charla lo tuma luga diaranson 29 di october 8 or di anochi na Biblioteca Nacional, seccion Arubiana/Caribiana, Bachstraat 5. Tur hende ta cordialmente bonbini na e charla aki. Entrada ta gratis.


text:
Colegio Cristo Rey ta swing
Roland Colastica a bishita Colegio Cristo Rey diaranson ultimo y a pone e muchanan swing
Roland Colastica ta un artista cu ta expresa su mes den diferente disciplina di arte. Skirbimento ta djis un forma pa Roland yega na su publico y toca nan curason. Y de facto biblioteca no conoce un Festival di Buki pa Mucha sin Roland Colastica pasobra Roland a contribui semper na e proyecto di lesamento aki. Cu presentacionnan fantastico e ta gara y tene e atencion di tur mucha.
Biblioteca Nacional Aruba ta trece e di 25 edicion di su Festival di Buki pa mucha. Den siman di dia 6 pa dia 10 di november un grupo di autor di buki pa mucha, ilustrador y contadornan di storia ta bishita mas cu sesenta scol, primario, basico y special, riba nos isla.


text:
Ya tin di compronde caba cu e parti di habri paar di e ekiponan a acuminsa tambe, pa haci inspeccion paden, pasobra na fin di dia, ora cu ta bay haci un inversion grandi asina aki, tin cu haci un inspeccion no solamente di pafo, pero di paden tambe.
Ya caba por a mira cu Citgo a cuminsa pone den e corantnan local, diferente propaganda cu ta buscando tipo di disciplina pa trahadonan di refineria y sa cu tin e contratistanan tambe ta druk bezig ta buscando diferente expertonan local, cu tin specialisacion den diferente area. Esey ta canando. Trabaonan grandi asina aki ta tuma su tempo y semper lo kier pa e bay mas lihe. Ta papiando cu nan tambe riba e timeline y nan ta duna un update den esaki. Pero e ta mustrando bon. E ta bayendo den bon direccion.
Ta algo sumamente importante pa Citgo y PdVSA pa e refineria aki worde rehabilita toch mas lihe cu ta posibel. Pero riba un manera responsabel, pasobra na fin di dia, e ta un partner strategico den henter e cadena petrolero di PDVSA y Citgo.
Esey ta tumando su luga. Minister de Meza mes tin contacto cu e minister di energia cu minas di Venezuela, sr. Nelson Martinez, kende ta e presidente di Citgo y PDVSA tambe ta cay completamente bao di dje. E combersacionnan ey ta un opositivo. Combersacionnan di con e progreso ta bayendo, den ki fase nan ta, kico ta e plannan. Por bisa tambe cu ya caba locual nan ta yama conceptual engineering di e liña di gas ta tumando luga y awor e basic engineering design tambe ta tumando luga, cu ya e contractnan a worde firma. Ta proyectonan sumamente grandi. Por lo menos un 200 miyon Dollar, los di e parti di e rehabilitacion cu a bin ta propaga cu tur esaki lo tuma lugar.
Tin diferente trabao cu ta tuma luga y esakinan ta trabaonan sumamente importante cu mester bin cla, pa na fin di dia una bes cu e refineria ta rehabilita, cu por startup e refineria riba gas natural, cu ta sumamente importante pa medio ambiente di Aruba.
Pero e ta hopi mas efectivo y eficiente tambe ora bo ta papia di gasto di operacion. Nan ta bezig cu esey y tin e ora ey e posibilidadnan tambe cu por ehempel WEB lo por cambia tambe su fuel for di e azeta pisa y bay riba gas natural tambe, cu sigur tin su beneficionan pa e parti di WEB, ora ta papia di costo di operacion, pero tambe pa nos medio ambiente. Despues a discuti tambe cu e tipo di materialnan aki, por worde uza pa transporte publico. Tin diferente faceta den e discusionnan y tambe cu ta premira cu muy pronto lo mira e beneficionan di Aruba. Ora cu ta puntra con ta bayendo cu Citgo, tin cu bisa cu e ta bayendo hopi bon.


text:
“Nos Gobierno a tuma su responsabilidad na serio y a cumpli cu su trabao di salba e fondonan di pensioen. Hopi Gobierno a laga di haci esaki y a laga e batata cayente aki pa otro Gobierno. Hasta e lider di MEP cu na aña 2002 tabata trahando como profesional na belasting a conseha su mes Gobierno cu mester hisa e edad di pensioen. Awe kier haci politikeria cu e tema aki”, segun Parlamentario Clarisca Velasquez.
“E reformanan structural cu Gobierno a bin ta haci cu e fondonan AOV, APFA y AZV a haci cu awe e fondonan aki ta stabil y sostenibel pa añanan cu ta bin. For di aña 2010 a aproba leynan pa haci e reformanan aki posibel. Awe nos ta orguyoso di nos fondonan y hasta IMF a felicita Gobierno pa e ehercicionan haci pa cu e fondonan”, e Parlamentario a remarca.
“Si nos wak nos hermana islanan, nan ta confronta cu problemanan grandi cu nan fondonan di pensioen. Na Corsou a hisa nan edad di pensioen dibiaha na 65 aña. Y si bo kier bay pensioen prome bo ta haya menos placa na pensioen.
Na Bonaire tambe tin problema cu kier reduci pensioen di grandinan cu 3% e aña aki y otro aña cu 12%. Esaki ta nifica cu e pensionadonan ta bay haya cobra menos placa na pensioen”, el a continua bisando.
“E problemanan aki nos no tin na Aruba pasobra Gobierno aki a salba e fondonan di pensioen y AZV. Nos fondo ta stabil y sostenibel pa decadanan cu ta bin y esaki ta danki na curashi cu e Gobierno a tuma for di aña 2010 trahando riba reformanan pa medio di ley pa haci esaki posibel”, Parlamentario Velasquez a conclui.


text:
Diaranson den oranan di merdia tabatin tratamento di un otro caso penal pa posesion di arma. Esaki tabata contra e homber I. Dickens di 22 aña, procedente di Corsou. E acusado aki tabata mustra asina trankil, mustrando cu e no ta asina malo manera e ta wordo pinta, te ora cu Fiscal a saca e berdad dilanti. E Hues a tum’e masha na malo cu el a gañe cu ta un biaha so e tabata envolvi cu husticia.
Dickens a wordo acusa di posesion di arma di candela den luna di di juni, 2017.
“E arma no ta dimi señora,” e acusado a cuminsa bisa. “Mi tabata burachi y paranoid. Mi no tabata sa kico mi ta haci. Mi a haya e arma y ora cu mi a mira Polis mi no tabata sa kico pa haci,” e acusado a bisa na momento cu Hues a puntr’e di con e no a bati alarma cu el a haya un arma di candela.
E procesverbaal ta bisa cu e patruya tabata pasando na Eagle Beach, ora cu nan a mira cu e homber aki a bira nervioso, y tabata blo coba den un tas y bira lomba pa nan. Na momento cu nan a pidi’e pa mira den e tas, a mira un cabez di un arma di candela.
E acusado a bisa cu el a bin vakantie pa dos siman y tabata cu algun amigo na lama, ora cu el a haya e arma di candela y a hinke den su tas.
Hues a puntr’e si e bay Corsou bek, e lo por haya su trabou. El a splica cu e tabata traha cu su omo y e ta kere cu e por haya su trabou bek, aunke cu su famia ta rabia cun’e. Pero tambe el a bisa cu el a yega di wordo condena un biaha den un caso di asalto, pero pa complicidad, “Nan a bisa cu mi tabata envolvi den e atraco pero no ta berdad. Mi a wordo condena solamente pasobra mi tabata sa di e caso,” el a bisa Hues.
E momento ey Fiscal a presenta un documento, cu e Magistrado no tabatin conocemento di dje. Na dos ocasion, tanto na 2012 como na 2014, el a wordo condena pa posesion di arma. KI bo tin di bisa di esaki, e Hues cu un cara serio a puntre. El a contesta “no esaki tabata pasobra di e mesun caso cu mi a bisa nan a envolvi mi den dje. Como cu den e caso ey nan a uza arma, nan a tira esaki tambe riba mi.”
Fiscal den su rekisitorio a trece dilanti cu nan ta haya hopi straño cu sin mas e acusado aki ta haya un arma di candela banda di lama. Straño tambe cu un persona ta tira un arma di candela, cu bal basta placa, afo. Un arma asina ta bal mas cu 1000 florin.
Fiscal a bisa e hecho cu e ta bisa cu e arma no ta di dje y cu el a ha’ye banda di beach no ta haci diferencia den seriedad di e caso aki. “Bo tabata riba caminda publico, canando cu un arma carga cu ta algo peligroso pa bida. Ora bo ta cana cu un arma sea ta pa menasa of tira un persona,” el a bisa e acusado. Ademas, no ta prome biaha cu e homber aki ta wordo condena pa posesion di arma di candela. Pesey el a pidi 18 luna incondicional.
Hues mesora a bisa e acusado cu el a haya e acusacion proba. “Simplemente bo no mag tin arma. Cu bo a haya e arma, mi no ta kere esey. Mi ta tene na cuenta cu bo a bay dos biaha sera caba pa posesion di arma. Mi no tin motibo pa desvia di e demanda di fiscal y mi ta dunabo 18 luna.”
E acusado a bandona sala rabia.


text:
DEN HAAG – Minister demisionario di Aruba Juan David Yrausquin a atende e debate riba Gobierno nobo di Hulanda diahuebs. E debate den Tweede Kamer di Hulanda a tuma lugar awe riba e raport final di Informador Gerrit Zalm. Esaki despues cu diamars ultimo e cuater partidonan cu lo forma e coalicion nobo, cu ta VVD di Mark Rutte, CDA di Sybrand Buma, D66 di Alexander Pechtold y ChristenUnie di Gert Jan Segers, a presenta nan programa di gobernacion basa riba e tarea di Informador Zalm.
Yrausquin a presencia e debate aki pa mira di cerca con parlamento di Hulanda ta anda cu e proceso pa formacion di un Gobierno nobo. Ta Tweede Kamer ta apunta un informador of “verkenner” pa cuminsa sondea e posibilidad cerca e partidonan pa yega na un coalicion. Antes esaki tabata wordo haci pa La Reina. ‘Ta hopi interesante pa mira y sigui e proceso aki y sigur por siña dje,’ asina e mandatario a bisa.
Lider di VVD y actual Prome Minister Mark Rutte a keda apunta como formado y awor lo bay cuminsa na busca candidatonan pa e diferente carterenan den su Gobierno. Minister Yrausquin a bisa tambe di ta contento pa mira cu Reino Hulandes a haya hopi atencion den e programa di gobernacion di e futuro Gabinete Rutte III, compara con esaki tabata ta den e programanan di gobernacion den pasado. Na final di e debate Minister Juan David Yrausquin a felicita e cuater lidernan di partidonan cu ta forma e Gobierno nobo di Hulanda. Potretnan ta cortesia di Cas di Aruba
ORANJESTAD - E refineria CITGO no a permiti e delegacion Hulandes di drenta den e refineria. Asina e parlamentario Ronald van Raak pa partido SP y vocero pa asuntonan di Reino Hulandes den Tweede Kamer a bisa den su columna, un dia despues cu e tabata di bishita na Aruba. Den su funcion como columnista, a raporta su bishita den e portal The post Online bou di e titulo, "Loke mi no a wordo permiti pa mira". Fuera di a repasa su bishita completo, el a dedica tempo na e bishita di e delegacion na e refineria, pero no tabatin bon palabra pa esaki. "Na e refineria, e portanan a keda duro cera. Nos a pidi e compania CITGO pa un combersacion, pero nan a nenga pa ricibi delegacion di Tweede Kamer" van Raak ta sigui bisa.
DEN HAAG – E agentenan policial envolvi den e detencion fatal di e Arubiano Mitch Henriquez, ta apela an sentencia. Asina nan abogado a raporta segun e corant hulandes Telegraaf. E polisnan a keda sentencia fin di aña pasa na castigonan condicional di 6 luna di prison, cu un periodo di prueba di un aña. “Ambos agentenan no por haya nan mes cu e sentencia aki, y e defensa ta di opinion cu mester haya absolucion total” segin e abogado di e polisnan riba e website. Ministerio publico no ta apela e sentencia den e caso di Henriquez.
DEN HAAG – Secretario di Estado Hulandes encarga cu asuntonan di Reino Raymond Knops ta bishita Aruba otro siman diahuebs 11 di januari. Asina gobierno Hulandes a informa awe mainta. Su bishita ta parti di un bishita di ‘introduccion’ pa islanan ABC cu ta cuminsa dia 8 di januari na Bonaire, sigui pa Corsou dia 9 y ta caba na Aruba dia 11 di januari.
DEN HAAG – E famia di e Arubiano Mitch Henriquez cu a fayece na Hulanda na 2015 despues di un disputa cu polis, ta den shock ainda. Esey despues di a tuma nota di e sentencia awe mainta cu dos polis Hulandes a haya relaciona cu e caso. “Manera bo por imagina nos un biaha mas a keda completamente sorprendí di e uitspraak di huez” Lila Henriquez, e ruman di Mitch a bisa NoticiaCla diahuebs atardi. “Nan ta culpabel di maltrato cu consecuencia e morto di Michel. Huez ta bisa cu nan straf ta 6 Luna di strafcel voorwaardelijk? Nos a keda spraakloos” Henriquez a sigui bisa. E dos polisnan a haya castigo condicional di 6 luna prison, pero por continua cu nan trabou como polis. “Eigenlijk nos ta den shock ainda cu e vonnis aki”.
SCHIPHOL - Corte na Schiphol na Hulanda awe mainta a sentencia e dos agentenan policial envolvi den e caso di morto di e Arubiano Mitch Henriquez cu 6 luna di castigo condicional di prison. Esaki pasobra a haya nan culpabel den e caso debi na nan actuacion durante e detencion di Henriquez na 2015.
DEN HAAG – Mas of menos 100 persona a protesta diasabra atardi na Den Haag contra violencia policial, como consecuencia di e morto di e Arubiano Mitch Henriquez na 2015. E demostracion, segun polis, a bay sin incidente of detencion. Prome cu e manifestacion, e ruman muher a pidi explicitamente pa un marcha pasivo.


text:
Durante luna di juni, Women’s Club of Aruba (WCA) a tene su actividad pa recauda fondo pa sigui cu su proyectonan pa comunidad. E actividad cu WCA a tene tabata su Musical High Tea y esaki a ser teni den Marriott Ballroom. E show di moda di Trash by Ronchi, Lindy Boutique
Month: June 2017
Delegacion di Aruba di Unesco a realisa un mision na Aruba
Aruba Triathlon Association a organisa dia 25 di juni ultimo e di 31 Aruba Internacional Triathlon
Base di tur empresa ta un bon servicio, Esaki ta filosofia di Thrifty Car Rental Aruba
Recientemente a tuma lugar entrega di certificado na 1 grupo di 11 empleado di Thrifty Car Rental di cual tur ta traha den front line. E curso a wordo presenta den 2 grupo y a wordo organisa dor di Thrifty Car Rental conhuntamente cu B&P Interface Aruba Training and Consultancy. B&P Interface Training
Socotoro a mustra nan aprecio y stimacion pa lider di AVP, Mike Eman Sigurando cu e bario ta “Berde e Ta”!
Presidente saliente di Cft Age Bakker: “Mester di mas bista den ehecucion di presupuesto di Sint Maarten”
PHILIPSBURG – Colegio di supervision financiero di Còrsou y Sint Maarten (Cft), e biaha aki pa delaster biaha cu Age Bakker como Presidente, a papia cu Conseho di Minister y cu e miembronan di Parlamento tocante finansa di Sint Maarten. No tin suficiente bista den e estado financiero actual pa motibo
Colombia ta ofrece cuido medico di halto nivel
Mariners ta luci den su prome sali derotando Crush Power 9-2
Celebracion di Dia di Madeira
Mervin-Wyatt-Ras, Presidente di Parlamento: Diaranson diferente ley a keda aproba den Parlamento
Presidente di Parlamento, dr. Mervin Wyatt Ras a splica cu diaranson a keda aproba den sala di Parlamento 5 ley. Presente tabata Ministernan Bermudez, Schwengle y Arends. Pa loke t’e ley dia apoderacion di Minister pa paga afvloeing di empleadonan di SETAR, despues di un caso di 14 aña Parlamento tabata


text:
Competencia di Deletreo
Na biblioteca durante Actividad di Atardi un grupo di mucha di 7 te cu 12 aña ta den un concurso di Deletreo, miho conoci como ‘Spelling Bee’. Den un Verteltoren yen di mucha di e edad di 4 pa 12 aña e guiadornan di e actividad aki di tur diahuebs merdia di 3 pa 4or ta tene e actividad aki cu ta sumamente educativo y e muchanan ta aceptando e concurso aki cu hopi entusiasmo.
E grupo ta wordo dividi den 2: muchanan di 4, 5 y 6 aña tin un concurso di pinta pinturanan di abeha y e grupo di 7 te cu 12 aña ta den e concurso di deletreo.
Tin un ambiente di competencia entre e muchanan cu ta duna e organisadonan un satisfaccion enorme. Dia 3 di februari tabatin e final di e competencia aki, entre e 14 ganadonan cu a gana e concurso di dia 6 di februari. Exito na e participantenan.


text:
Un pais cu ta respeta su mes y cu kier profila entre tur otro pais na mundo, fuera di su identidadnan manera himno, bandera y escudo, mester tin tambe su propio idioma cu t’e vehiculo principal pa comunicacion den pueblo.
Y den e caso aki nos ta referi na nos idioma Papiamento cu pa siglo y siglonan ta ser papia y skirbi dor di nos habitantenan.
Tabata riba iniciativa y vision di nos Libertador Betico Croes, kende den su lucha pa Status Aparte a sinti e necesidad pa bin cu un propio ortografia oficial pa Aruba.
Consecuentemente Gobierno di Teritorio Insular di Aruba a instala un Comision di Ortografia dia 5 di mei 1976, cu e meta di formula y recomenda un ortografia na Gobierno.
E comision aki tabata bao di presidencia di sr. Jossy Mansur. E otro miembronan tabata sra. Ofelia Paris, sres. Hubert Booi, Holmo Henriquez, Thomas Ruiz, Julio Maduro, August Croes y Salomon Fingal.
Como Secretario a fungi sr. Juan Thijsen. E comision den forma diligente a cuminsa haci su trabao y ya dia 13 di september 1976 nan a entrega nan recomendacionnan na Gobiero di Aruba.
Dia 30 di october 1976 Parlamento di Aruba a aproba e ortografia recomenda p’e comision aki.
E recomendacion tabata e ortografia etimologico cu ta cuadra completamente cu nos identidad, tradicion y nos cultura. Cu e logro historico aki Betico Croes a percura un biaha mas pa salvaguardia otro tradicion cultural di nos pueblo.
Pero esaki no a keda t’ey so ya cu tabata Gabinete Oduber II cu a percura dia 21 di mei 2003 pa Papiamento bira e idioma oficial di Aruba banda di e idioma Hulandes y asina a completa e vision di Betico Croes.
Pabien pueblo di Aruba cu e logro di nos Papiamento etimologico y laga nos tur percura pa sigui papia y scirbi e idioma aki den forma corecto manera semper tabata e deseo di nos Libertador.
Y manera cu e mes a bisa: “Amor pa bo patria bo ta nace cune. Amor pa bo idioma vernaculo y materno bo ta nace y crece cune!”


text:
Durante un entrevista exclusivo cu Bon Dia Aruba e artista multi-disciplinario Natusha Croes ta conta nos di su trayectorio y inspiracion como artista. E poeta/musico/artista audiovisual lo presenta un obra interactivo na Cas di Cultura diabierna proximo titula Tactus.
Bo por conta nos tocante e arte cu bo ta practica?
“Mi ta uza diferente disciplina artistico hunto pa bin na e proyectonan cu mi ta haci. E enfoke mas grandi den mi obranan ta refleha bek na e disciplina di performance art, pero mi a gradua di departamento audiovisual na Rietveld Academie. Mas tanto mi ta traha riba experiencianan live conhuntamente cu elementonan cinematico of visual. Tur cos ta depende riba e proyecto. Actualmente mi ta trahando riba un proyecto cu mi tin ya 3 aña ta trahando riba dje den parti di investigacion y experimento: Tactus. E ta un intento pa crea musica cu elementonan organico manera bushi.”
Con bo ta traha musica cu e bushi?
“Uzando diferente tecnologia tanto analogo como digital mi ta converti e bushi den un instrumento: mi ta uza diferente microfon y sensor cu ta capta e vibracionnan mas abou cu e bushi ta emiti. Pa composita mi ta uza hermentnan manera loop stations y software riba computer cu ta ordena y amplifica e zonido cu mi ta haya di e bushi.”
Dicon crea muziek cu bushi?
“E enfoke pa e proyecto aki en berdad ta bay mas aleu cu crea musica cu bushi, e ta trata di fomenta metodologianan nobo pa por crea muziek. Pero e proyecto aki no solamente ta encera trahando riba instrumentonan nobo si no tambe maneranan nobo pa interactua y composita cu e instrumentonan aki.
Mi kier a elabora e concepto aki lo mas cu ta posibel. Esaki a hiba mi tambe pa bay afo y colabora cu diferente artistanan.”
Bo a bay afo pa tuma parti di un art residence. Na unda bo a bay y con bo a haya e experiencia?
“Pa mi Berlin tabata un luga unda mi a haya hopi nutricion como artista, pasobra na Berlin tin hopi muziek experimental. E tiponan di muziek experimental aki (drone, sin ritmo, glitch) nos na Aruba no ta custumbra mucho cu nan. Al contrario cu na Berlin tin un espacio pa e tipo di muziek aki florece. E muziek di estilo aki ta basta intenso si mi ta honesto (ta hari) pero nan berdaderamente ta pidi pe.”
Dicon bo ta kere e estilo di muziek aki si tin audiencia na Berlin pero (te ainda) no na Aruba?
“Revolucion, no? Mi ta supone (ta hari). No, gewoon mi ta kere cu e ta e diferencia cultural cu tin. Na Berlin tin un contexto completamente diferente historicamente cu a haci e ciudad un luga cu semper a urgi artistanan y otro personanan pa experimenta, sea pafo of paden di e murayanan, metaforicamente. Mi ta kere esaki ta crea un incubacion of un matriz di unda ideanan nobo por surgi. Esey ta e rason cu mi a scoge pa bay eynan, mi tabatin necesidad pe pasobra mi tabatin algun tempo cu mi tabata duda mi mesun proceso artistico.”
Pues bo a scoge un bon momento pa bay riba e residencia aki e ora ey.
“Si mi ta kere residencianan di arte ta yuda artistanan hopi pasobra nan ta brinda e espacio pa nos hala rosea un rato y mira den spiel pa loke abo mes como artista kier di bo practica. Hopi biaha nos ta haci algo pasobra nos mester sobrevivi enbes di traha riba e proyectonan cu di berdad ta nos pasion. Un ehempel: enbes di crea muziek experimental cu lawaai bo ta traha T-shirt pa bende nan pasobra esey ta loke e frecuencia of mercado ta demanda di bo pa genera placa y sobrevivi. Akinan riba Aruba mi tin un deseo pa haci algo pero e no ta cuadra mucho cu loke hende kier.
Pero e ora di mesun manera cu ora bo a bin Aruba despues di caba Rietveld bo tabata sinti desorienta, awo despues di bin bek pa un tempo for di un residencia bo ta haciendo kico bo kier haci. Kico a cambia entre e 2 fasenan aki? Pasobra awo bo ta haciendo un show di muziek experimental y performance art na Cas di Cultura. Pero mi ta supone cu si 10 hende so bin wak bo show bo no lo worry.
E ta djis cu bo perspectiva ta wordo amplia y bo ta nota cu haci kico bo kier ta importante si bo por manage pa hacie. Bo tin cu tin e posibilidad pa cultiva e tipo di proyectonan cultural aki of aunke sea e pregunta pa e genero aki. E parti dificil ta den sa con pa haci e tipo di eventonan alternativo aki posibel of haci nan di un manera cu nan ta bin den dosis pa asina bin mas entusiasmo pe. Pero mas cu tur cos mi ta kere bo mester ta para duro manera artista den loke abo ta kere den dje, den loke bo trabou ta encera y kico bo lo kier e encera.
Pa nos bay mas leu di tradicion y bay den areanan desconoci mi ta kere ta parti di e trabou como artista si bo a tuma esaki pa bo mes como mision. Pero e sosten di parti di institucionnan mester por t’ey. Specialmente si nan kier fomenta ideanan nobo. Sinembargo mas y mas mi ta kere cu e artistanan ta haya ayudo pero nan mester por bisa claramente kico ta loke nan ta desaroyando. Nos ta bayendo den bon direccion pasobra nos tin actualmente e academia di arte y diseño na Ooststraat y tambe Ateliers ‘89, ambos di cual ta curasha artistanan pa desaroya mas y bay studia afo.”
Abo mes como artista a yega di colabora cu artista hoben di ambos academia cu awo recien a bay studia afo. Con bo ta sinti e colaboracion aki ta bay?
“Mi ta kere e colaboracion ta bay bon. Pa mi e ta importante pa mantene bon relacion entre e hendenan cu mas ta compronde mi pasobra nos experiencia ta asina similar. Ami ta haya necesidad di e sintimento cu ta bisa mi cu mi ta pertenece. E sintimento cu bo ta haci e tipo di proyectonan manera Tactus pa asina compronde y yuda cura otro. Aunke e ta un proceso espantoso pasobra no ta manera bo ta haciendo algo cu ta sigur cu lo capta hende. Pero colaboracion mi ta kere nos a yega di haci varios biaha bon, por ehempel hunto cu Jess Wolff y su proyecto Translucent Moon. Mi ta spera den futuro nos por haci mas colaboracion posibel. Mi ta kere bo ta sinti con humano un artista ta ora bo comparti un proceso creativo.”
Kico ta e proximo stap pa bo como artista? Ora bo caba cu e exposicion aki bo sa caba kico bo kier haci?
“Danki pa e pregunta cu ta pone mi confronta mi mes! Definitivamente mi ta kere mi lo sigui cu musica despues cu mi caba e show na Cas di Cultura. Specialmente si mi mira con 3 aña pasa mi no tabata confia den mi mes y awo si mi ta confia den mi mes. Mi kier haci un statement cu e manera aki di traha muziek pa medio di traha experiencianan musical completo y compleho cu maneranan alternativo. Te hasta si bo bisa cu poesia combina cu visual no ta muziek, pa mi si e ta musical. Te hasta si mi ta djis traha lawaai y experimenta cu zonidonan organico y combinando esaki cu video mapping. Mi kier sigui compone visualmente y musicalmente.”
Tactus ta un obra cu lo wordo presenta riba 17 di november na Cas di Cultura. Lo tin dos actuacion: un pa 6or di atardi y un pa 8or di anochi. Tin mas o menos 200 luga pa cada actuacion. Carchi ta obtenibel na Cas di Cultura, Unoca, Checkpoint Color of na e artista ( 562-3217). E actuacion ta apto pa audiencia di tur edad, segun e artista ta informa.


text:
by LocoGamer | Jan 11, 2018 | Game Related, Nintendo, PC, Playstation, Top News, Xbox***Check abou pa un update riba e storia aki!*** Prince of Persia tabata un series masha hopi popular mes den late 90’s y early 2000. Pero despues cu PS3 y Xbox 360 a sali, e series a cuminsa somenta. Despues di esaki nan a saca un movie (starring Jake Gyllenhaal) y...
by LocoGamer | Dec 28, 2017 | Game Related, PC, Playstation, Top News, XboxUbisoft y developer Massive Entertainment ainda ta support The Division desde maart di 2016, y Massive su Managing Director, David Polfeldt, a indica cu nan ta plania pa sigui tambe cu support pa e wega, tanten cu nan tin players cu ta invest riba nan wega. Pero esey...
by LocoGamer | Dec 14, 2017 | PC, Playstation, Top News, XboxUbisoft a tease poco dia pasa algo di e Predator movies den nan wega di Ghost Recon Wildlands. Cuminsando awe bo por download e special event DLC y cu esaki abo y bo team por hunt down e Predator of porta e Predator ta hunt boso. Check out e trailer akibou!...
by LocoGamer | Dec 1, 2017 | PC, Playstation, Top News, XboxPa player di The Division, otro siman boso lo haya un early Christmas present. Ubisoft a anuncia cu ta bay tin un big update pa e wega dia 4 di december. Esaki ta bay ta update 1.8 y e lo ta yena cu new content incluendo un map expansion. E update lo trece dos modes...
by LocoGamer | Nov 20, 2017 | PC, Playstation, Top News, XboxUbisoft a anuncia cu Rainbow Six Siege lo ricibi un di tres aña di DLC y additional support cu lo cuminsa otro aña. Durante 2018, e wega lo haya ocho Operators nobo, dos map nobo, y un “existing map makeover”. Year 3, (mescos cu Year 1 y Year 2) lo...


text:
Na hospital y na tur centro di cuido, e grupo di enfermero ta tiki y Marco Quandt y Brian Silvestre ta studiantenan di EPI Salubridad y Servicio ta studiando den e direccion di enfermeria y nan ta motiva pa traha den e profesion cu mester tin hopi dedicacion, hopi perseverancia y hopi amor.
Marco Quandt ta studiante di verpleegkunde y pa asina bira un enfermero den futuro.
Riba” Dia Internacional di Enfermeria” e tema tabata “Nurses a voice to lead” y na EPI e studiantenan a scoge e tema di “Nursing in 21st Century”, pero nan a pone un toke special celebrando e dia y tabata den un workshop.
“Esey ta un tema cu nos a bin hunto den klas y a scoge, pasobra nos a haya ta hopi importante pa por haci conscientisacion di e dia internacional cu ta 12 di mei.
Tambe ta importante pa pa ta consciente di nos trabou, bida personal y na cas con nos por preveni pa burn out, esey ta ora cu nos ta draai shiftnan largo 3 pa 4 dia”, hopi biaha sin descansa, Marco Quandt a remarca.
Nos a pone atencion riba e hecho cu mester tin un balans con pa handle stress, pashentnan y of personanan cu ta yega y ta altera, cu ta bin cu un caracter agresivo, etc., con por trata nan.
Asina aki nan por haci e bida di e pashent mas confortabel y nos por ta duna e situacion aki importancia den cuido.
E hobennan a remarca cu tin tiki persona masculino cu ta traha den e area di cuido, pasobra e trabou di un enfermero ta yega na e parti personal.
“Pa prome esey mester nace di bo mes tambe e amor, e cariño y e perseverancia pa ta un enfermero di cualidad”, Brian Silvestre a remarca “Manera mi ta bisa e mester bin di bo mes pa transmiti e cuido cu mester duna. E no ta algo cu mester haci forsa pero haci’e di bo mes”, Brian Silvestre a remarca.
Brian Silvestre kier motiva tur esnan cu kier bay den e direccion di enfermeria pa semper ta nan mes, semper ta respetuoso, semper sigui padilanti, semper haci bo best pa siña mas y desaroya bo mes mas den e profesion specialmente esunnan cu ta desea di drenta aden.
E ta djis perseverancia y semper keda enfoca, manera e tema di “Nursing in 21st Century” ta bay over di stress, ta con pa balansa tur aspecto di bo trabou y bida priva, pa por duna bon cuido tambe. “Bo mester sa con pa trece esaki”, Brian Silvestre a remarca.


text:
Diasabra awor, dia 24 di juni, nos instructor profesional di Venezuela, IM Jose Sequera, lo tene un competencia den e gruponan B y C cu e ta dunando les. Esaki lo ta un torneo di evaluacion pa check e progreso den e 2 luna di les cu e ta dunando. Den cada
Day: June 21, 2017
Soccer Institute Aruba cu tremendo “Open Dag” pa futbolista hoben
Soccer Institute Aruba recientemente tabatin un tremendo “Open Dag” pa tur futbolista hoben na Aruba. “Nos por a mira hungador di diferente club presente manera di United, Estrella, Bubali, RCA, Britannia, Nacional, La Fama y Dakota. Esaki ta e bunitesa di futbol; ora por mira tur e muchanan aki di diferente
Serlimar ta recoge rutanan residencial 1 dia despues di e dia fiho
En coneccion cu e accion di trahadornan, Serlimar ta avisa e publico en general di e siguiente adaptacion den su schedule residencial: Adaptacion te cu diasabra 24 juni Rutanan di diamars: lo wordo recogi 1 dia despues di diaranzon 21 juni; Rutanan di diaranzon lo wordo recogi 1 dia despues, esta awe diahuebs 22 juni: Rutanan di diahuebs lo wordo recogi 1 dia despues
IBiSA ta informa: Chekeo di Salud na Oranjestad y Paradera
Instituto Biba Saludabel y Activo, IBiSA ta informa na comunidad di Aruba, specialmente districto di Oranjestad, Paradera y vecindario cu team di Bus di Salud ta presente riba diahuebs 22 di juni 2017 na Professor Lorentzstraat (skina Colombiastraat) y riba diabierna dia 30 di juni na MFA Paradera pa duna
E prome mensahe di Paul Croes na pueblo: “Mi ta inocente di cualkier acusacion”
Durante e conferencia di crucero PAMAC: ATA cu reconocimento special pa Florida-Caribbean Cruise Association
Durante e conferencia crucero di PAMAC, cual a tuma luga siman pasa, un total di 83 miembro platinum di FCCA y 47 invitado internacional a participa. E Platinum Associate Member Advisory Council Conference (PAMAC) di Florida-Caribbean Cruise Association (FCCA) ta un evento cu Aruba Tourism Authority ta wak como un oportunidad


text:
CAPITULO DIES
Con Criaturanan Spiritual Ta Influencia Nos
Angel ta yuda hende?
Con spiritonan malbado a influencia hende?
Nos mester tin miedo di spiritonan malbado?
1. Dicon nos lo kier siña tocante angel?
SIÑA conoce un persona por lo general ta encera haya sa un poco tocante su famia. Asina tambe, conoce Yehova Dios ta encera siña conoce su famia angelical mas mihor. Bijbel ta yama e angelnan “yiu hombernan di Dios.” (Job 38:7) Pues, ki papel nan ta hunga den Dios su proposito? Acaso nan a hunga un papel den historia di humanidad? Angelnan ta influencia bo bida? Si ta asina, con?
2. Di unda angel a bin, y cuanto tin?
2 Bijbel ta referi cientos di biaha na angel. Laga nos considera un par di e referencianan aki pa siña mas tocante angel. Di unda angel a bin? Colosensenan 1:16 ta bisa: “Pa medio di dje [Hesucristo] tur cos a wordo crea, tanto den e shelonan como riba tera.” Pues anto, pa medio di su Yiu primogenito Yehova Dios a crea un pa un tur e criaturanan spiritual yama angel. Cuanto angel tin? Bijbel ta indica cu Dios a crea cientos di miyones di angel, y nan tur ta poderoso.—Salmo 103:20; Revelacion 5:11.
3. Kico Job 38:4-7 ta conta nos di e angelnan?
3 Dios su Palabra, Bijbel, ta conta nos cu ora tera a wordo funda, “tur e yiu hombernan di Dios tawata grita di alegria.” (Job 38:4-7) Pues angelnan tawata existi hopi prome cu Dios a crea hende, asta prome cu el a crea tera. E parti di Bijbel aki ta mustra ademas cu angel tin sintimento, pasobra e ta bisa cu nan a “grita di alegria.” Tuma nota tambe cu “tur e yiu hombernan di Dios” a canta hunto. E tempo ei tur angel tawata forma parti di un famia uni sirbiendo Yehova Dios.
SOSTEN Y PROTECCION DI ANGEL
4. Con Bijbel ta mustra cu angelnan fiel ta interesa den actividad humano?
4 For di tempo cu e fiel criaturanan spiritual tawata testigo di e creacion di e prome hendenan, nan a demostra un interes profundo den e famia humano cu tawata crece y den e realisacion di Dios su proposito. (Proverbionan 8:30, 31; 1 Pedro 1:11, 12) Sinembargo, cu pasamento di tempo e angelnan a mira con mayoria di e famia humano a stop di sirbi nan Creador amoroso. Esaki sin duda a haci e angelnan fiel tristo. Di otro banda, ki ora cu maske ta un hende bolbe na Yehova, “tin goso den presencia di e angelnan.” (Lucas 15:10) Ya cu e angelnan ta asina interesa den e bienestar di hende cu ta sirbi Dios, nos por compronde dicon Yehova bes tras bes a uza angel pa fortalece y proteha su sirbidonan fiel riba tera. (Hebreonan 1:7, 14) Considera algun ehempel.
5. Menciona algun ehempel di sosten di angel cu nos ta haya den Bijbel.
5 Dos angel a yuda e homber husto Lot y su yiu mohenan sobrevivi destruccion di e stadnan malbado di Sodoma y Gomora door di saca nan for di e area ei. (Genesis 19:15, 16) Siglonan despues, enemigonan di profeta Daniel a laga bent’e den un cueba di leon, pero e no a sufri daño y a bisa: “Mi Dios a manda su angel y a sera boca di e leonnan.” (Daniel 6:22) Den e prome siglo di nos era, un angel a libra apostel Pedro for di prizon. (Echonan 12:6-11) Ademas, angelnan a sostene Hesus na comienso di su ministerio riba tera. (Marco 1:13) Y poco prome cu Hesus su morto, un angel a aparece na dje y a “fortalec’e.” (Lucas 22:43) Sosten di e angelnan na e momentonan hopi importante ei di Hesus su bida lo mester tawata un gran consuelo p’e!
6. (a) Con angel ta proteha Dios su pueblo awe? (b) Ki preguntanan nos lo considera awor?
6 Awe, angelnan no ta aparece visiblemente mas na Dios su pueblo riba tera. Aunke hende no por mira Dios su angelnan poderoso, te ainda nan ta proteha su pueblo, specialmente contra cualkier daño spiritual. Bijbel ta bisa: “E angel di SEÑOR ta campa rond di esnan cu ta tem’e, y ta rescata nan.” (Salmo 34:7) Dicon e palabranan ei mester ta un gran consuelo pa nos? Pasobra tin criaturanan spiritual malbado peligroso cu kier destrui nos! Ken nan ta? Di unda nan ta bin? Con nan ta purba perhudica nos? Pa haya contesta riba e preguntanan aki, laga nos considera brevemente algo cu a pasa na comienso di historia humano.
CRIATURANAN SPIRITUAL CU TA NOS ENEMIGO
7. Te na ki grado Satanas a logra aparta hende for di Dios?
7 Manera nos a siña den Capitulo 3 di e buki aki, un di e angelnan a desaroya un deseo pa goberna riba otro persona y pesei el a bira contra Dios. Mas despues e angel aki a bira conoci como Satanas e Diabel. (Revelacion 12:9) Durante e 16 siglonan cu a sigui despues cu el a gaña Eva, Satanas a logra aparta casi tur hende for di Dios cu excepcion di un par di persona fiel, manera Abel, Enok y Noe.—Hebreonan 11:4, 5, 7.
8. (a) Con algun angel a bira demoño? (b) Pa sobrevivi e Diluvio di tempo di Noe, kico e demoñonan mester a haci?
8 Den tempo di Noe, otro angelnan a rebela contra Yehova. Nan a bandona nan luga den Dios su famia celestial, baha bin na tera y bisti curpa di carni. Pakico? Nos ta lesa na Genesis 6:2: “E yiu hombernan di Dios a mira cu e yiu mohenan di hende tawata bunita; y nan a tuma esposanan pa nan mes, esun cu nan tawata kier a scohe.” Pero Yehova Dios no a permiti pa e accion di e angelnan aki sigui ni e corupcion cu esei a trece riba humanidad. El a trece un diluvio mundial riba tera cu a destrui tur hende malbado y a conserva solamente su sirbidonan fiel. (Genesis 7:17, 23) Pues, e angelnan rebelde (of demoñonan) a haya nan forsa ta bandona nan curpa carnal y bolbe na shelo como criaturanan spiritual. Nan accion a pone nan na banda di Diabel, kende e ora ei a bira e gobernante of “prins di demoñonan.”—Mateo 9:34.
9. (a) Kico a pasa cu e demoñonan ora cu nan a bolbe na shelo? (b) Kico nos lo considera relaciona cu e demoñonan?
9 Ora cu e angelnan desobediente a bolbe na shelo, nan—mescos cu nan gobernante Satanas—no por a forma parti mas di Dios su famia di angel. (2 Pedro 2:4, NW) Aunke awor nan no por bisti curpa humano mas, toch ainda nan ta eherce hopi mal influencia riba hende. De echo, cu yudansa di e demoñonan aki, Satanas “ta gaña henter mundo.” (Revelacion 12:9; 1 Huan 5:19) Con? E demoñonan ta uza principalmente metodonan diseña pa gaña hende. (2 Corintionan 2:11) Laga nos considera algun di e metodonan aki.
CON DEMOÑO TA GAÑA HENDE
10. Kico ta spiritismo?
10 Pa gaña hende, e demoñonan ta uza spiritismo. E practica di spiritismo ta metemento cu demoño, sea cu un persona ta tuma contacto direct cu e demoñonan of cu e ta uza un intermediario of medio humano pa esei. Bijbel ta condena spiritismo y ta spierta nos pa keda liber di tur cos conecta cu ne. (Galationan 5:19-21) E demoñonan ta uza spiritismo mescos cu piscado ta uza as. Un piscado ta uza varios tipo di as pa coi diferente tipo di pisca. Asina tambe spiritonan malbado ta uza diferente forma di spiritismo pa trece tur tipo di hende bou di nan influencia.
11. Kico ta adivinacion, y dicon nos mester evit’e?
11 Un tipo di as cu demoñonan ta uza ta adivinacion. Kico ta adivinacion? Esei ta miramento di destino, un intento pa haya sa tocante futuro of algo desconoci. Algun forma di adivinacion ta astrologia, uzo di baraha di carta tarot of Spaño, wakmento den bola di cristal, lesamento di plant’i man y buscamento di señalnan misterioso den soño. Aunke hopi hende ta pensa cu practicamento di adivinacion ta inofensivo, Bijbel ta mustra cu miradonan di destino y spiritonan malbado ta traha hunto. Por ehempel, Echonan 16:16-18 ta menciona “un spirito di adivinacion” cu a duna un mucha mohe e habilidad pa practica “miramento di destino.” Pero e mucha mohe a perde e habilidad aki ora cu a saca e demoño for di dje.
12. Dicon ta peligroso pa purba comunica cu e mortonan?
12 Un otro manera cu e demoñonan ta gaña hende ta door di anima nan pa consulta e mortonan. Hende cu ta pena pa e morto di un ser keri hopi bes ta ser gaña door di ideanan robes relaciona cu e defuntonan. Un medio spiritista kisas ta duna informacion special of ta papia cu un stem cu ta parce esun di un defunto. Como resultado, hopi hende ta keda combenci cu e mortonan realmente ta na bida y cu door di tuma contacto cu nan, esnan na bida por soporta nan pena. Pero tal “consuelo” en realidad ta falso y tambe peligroso. Dicon? Pasobra e demoñonan por imita stem di un defunto y duna un spiritista informacion tocante e defunto. (1 Samuel 28:3-19) Ademas, manera nos a siña den Capitulo 6, e mortonan a stop di existi. (Salmo 115:17) Pues anto, ken “cu ta consulta cu e mortonan” a ser gaña door di spiritonan malbado y ta actua contrario na e boluntad di Dios. (Deuteronomio 18:10, 11; Isaias 8:19) Pesei tene cuidou, y rechasa e as peligroso aki cu e demoñonan ta uza.
13. Kico hopi hende cu un tempo tawatin miedo di demoño a logra haci?
13 Spiritonan malbado no solamente ta gaña hende sino ta spanta nan tambe. Awe, Satanas y su demoñonan sa cu nan tin “solamente un poco tempo mas” prome cu saca nan for di accion, y awor nan ta mas feros cu nunca. (Revelacion 12:12, 17) Apesar di esei, miles di hende cu un tempo tawata biba tur dia cu miedo di e spiritonan malbado ei a logra libra nan mes di e miedo ei. Con nan a haci esaki? Kico un persona por haci asta si e ta envolvi caba den spiritismo?
CON PA RESISTI SPIRITONAN MALBADO
14. Mescos cu e cristiannan di prome siglo na Efeso, con nos por libra for di spiritonan malbado?
14 Bijbel ta conta nos tanto con pa resisti spiritonan malbado como con pa libra for di nan. Considera e ehempel di e cristiannan di prome siglo den e stad di Efeso. Algun di nan a practica spiritismo prome cu nan a bira cristian. Ora cu nan a dicidi di stop di practica spiritismo, kico nan a haci? Bijbel ta bisa: “Hopi di esnan cu tawata practica magia a trece nan bukinan hunto y a kima nan dilanti di tur.” (Echonan 19:19) Door di destrui nan bukinan di magia, e cristiannan nobo ei a pone un ehempel pa esnan cu ta desea di resisti spiritonan malbado awe. Hende cu kier sirbi Yehova tin cu deshaci di tur cos conecta cu spiritismo. Esei ta encera buki, revista, pelicula, poster y grabacionnan musical cu ta stimula e practica di spiritismo y cu ta lag’e parce un cos atractivo y excitante. Tambe nan tin cu deshaci di amulet of otro articulonan cu hende ta bisti como proteccion contra cos malo.—1 Corintionan 10:21.
15. Kico nos tin cu haci pa resisti forsanan spiritual malbado?
15 Algun aña despues cu e cristiannan na Efeso a destrui nan bukinan di magia, apostel Pablo a skirbi nan: “Nos lucha . . . [ta] contra e forsanan spiritual di maldad.” (Efesionan 6:12) E demoñonan no a entrega. Ainda nan tawata purba haya un gara riba e cristiannan. Pues kico mas e cristiannan ei tawatin cu haci? Pablo a bisa: “Riba tur cos, [tuma] e escudo di fe, cu cual boso lo por paga tur e flechanan sendi di e malbado [Satanas].” (Efesionan 6:16) Mas fuerte nos escudo di fe ta, mas grandi nos resistencia contra forsanan spiritual malbado lo ta.—Mateo 17:20.
16. Con nos por fortalece nos fe?
16 Con anto nos por fortalece nos fe? Door di studia Bijbel. Por ehempel, pa un muraya ta firme, su fundeshi mester ta fuerte. Asina tambe e firmesa di nos fe ta depende pa gran parti di con fuerte su fundeshi—cu ta e conocemento exacto di Dios su Palabra, Bijbel—ta. Si nos ta lesa y studia Bijbel tur dia, nos fe lo bira fuerte. Mescos cu un muraya fuerte, un fe asina lo proteha nos di e influencia di spiritonan malbado.—1 Huan 5:5.
17. Ki paso ta necesario pa nos por resisti spiritonan malbado?
17 Ki otro paso e cristiannan na Efeso tawatin cu tuma? Nan tawatin mester di mas proteccion pasobra nan tawata biba den un stad yen di demonismo. Pesei Pablo a bisa nan: “Cu tur oracion y suplica pidi tur ora bai den spirito.” (Efesionan 6:18) Siendo cu nos tambe ta biba den un mundo yen di demonismo, ta esencial pa nos haci oracion sinsero na Yehova pa pidie su proteccion pa resisti spiritonan malbado. Claro cu nos tin cu uza e nomber di Yehova den nos oracionnan. “E nomber di Yehova ta un toren fuerte. Den dje e husto ta core drenta y ta ser duna proteccion.” (Proverbionan 18:10, NW) Pues anto, nos tin cu sigui pidi Dios “libra nos for di e malbado”, Satanas e Diabel. (Mateo 6:13) Yehova lo contesta tal oracion sinsero.—Salmo 145:19.
18, 19. (a) Dicon nos por tin sigur cu nos lo sali victorioso den nos lucha contra criaturanan spiritual malbado? (b) Cua pregunta lo haya contesta den e siguiente capitulo?
18 Spiritonan malbado ta peligroso, pero si nos ta opone e Diabel y hala serca Dios door di haci Su boluntad, nos no tin nodi biba cu miedo di nan. (Santiago 4:7, 8) E poder di spiritonan malbado ta limita. Nan a haya castigo den tempo di Noe, y nan ta confronta nan huicio final den futuro. (Hudas 6) Corda tambe cu nos tin e proteccion di Yehova su angelnan poderoso. (2 Reinan 6:15-17) E angelnan ei ta profundamente interesa pa mira nos logra resisti spiritonan malbado. E angelnan husto na moda di papia ta curasha nos pa sigui padilanti den nos lucha. Pesei laga nos keda serca di Yehova y di su famia di fiel criaturanan spiritual. Laga nos evita tambe tur tipo di spiritismo y semper aplica e conseho di e Palabra di Dios. (1 Pedro 5:6, 7; 2 Pedro 2:9) E ora ei nos por tin sigur cu nos lo sali victorioso den nos lucha contra criaturanan spiritual malbado.
19 Pero dicon Dios a tolera spiritonan malbado y e maldad cu a pone hende sufri asina tanto? Den e siguiente capitulo nos ta haya e contesta.


text:
TOPICO PRINCIPAL | KICO DIOS TA PENSA DI GUERA?
Dios Su Punto di Bista Tocante Guera den Nos Tempo
Awendia tambe hopi hende ta sufri maltrato. Nan ta sclama bes tras bes na Dios pa haya alivio y ta puntra nan mes si algun dia Dios lo yuda nan. Abo ta kere cu Dios ta scucha nan suplica? Y kico di esnan cu ta participa den guera pa caba cu inhusticia? Bo ta kere cu Dios ta pensa cu nan tin motibo valido pa haci esey?
Un cos ta sigur: Dios ta mira e sufrimento cu tin den mundo, y e ta bay trece un cambio. (Salmo 72:13, 14) Den Bijbel, Dios ta priminti cu lo e “duna alivio na [esnan] cu ta wordo afligi.” Na ki tempo? “Ora Señor Hesus wordo manifesta for di cielo cu su angelnan poderoso ... pa duna pago mereci na esnan cu no conoce Dios y na esnan cu no ta obedece e evangelio di nos Señor Hesus.” (2 Tesalonicensenan 1:7, 8, BS) E manifestacion of revelacion ey di Hesus lo sosode den futuro. Bijbel ta yama e revelacion aki “e guera ... [di] e gran dia di Dios, e Todopoderoso”, of Armagedon.—Revelacion 16:14, 16.
Den e guera di Armagedon, Dios lo no uza hende pa bringa contra e malbadonan. Mas bien, e lo uza su Yiu Hesucristo hunto cu otro criaturanan spiritual poderoso. E ehercito celestial aki lo pone un fin na tur maltrato y sufrimento.—Isaias 11:4; Revelacion 19:11-16.
Pues, Dios su punto di bista tocante guera no a cambia. Dios ainda ta considera guera como un medio valido pa defende su sirbidornan y pa caba cu opresion y maldad. Pero mescos cu den pasado, Dios so ta determina ken lo bay guera y ki ora un guera asina lo tuma luga. Manera nos a mira, Dios a dicidi cu den futuro e lo caba cu maldad y sufrimento den e guera di Armagedon. Y tambe el a determina ken ta bay bringa den e guera aki: su Yiu Hesucristo. Esey kiermen cu e gueranan di awendia no tin Dios su aprobacion ni maske con bon e motibonan por parce.
Laga nos wak un ehempel: Imagina cu dos ruman homber ta cuminsa pleita ora nan tata no ta na cas. Nan ta stop di pleita pa un rato y ta yama nan tata na telefon. Un di nan ta bisa cu e otro a cuminsa, y e otro ta keha cu su ruman a trat’e malo. Tur dos kier pa nan tata tuma parti pa nan. Sinembargo, despues di tende tur dos banda di medaya, e tata ta bisa nan pa stop di pleita y pa nan warda te ora e yega cas pa resolve e asunto. Nan ta obedec’e pa un rato. Pero despues, nan ta cuminsa pleita atrobe. Ora e tata yega cas, e ta rabia cu tur dos y ta straf nan pasobra nan a desobedec’e.
Den nos tempo, e nacionnan cu ta den guera cu otro regularmente ta pidi Dios pa yudansa. Pero Dios no ta tuma parti pa ningun di nan pasobra Bijbel ta bisa bon cla: “No paga malo cu malo” y “No tuma venganza.” (Romanonan 12:17, 19) Ademas, el a duna nos instruccion pa “warda cu pasenshi riba dje” pa e tuma accion den e guera di Armagedon. (Salmo 37:7) E nacionnan cu ta dicidi di bay guera en bes di warda pa Dios tuma accion ta desobedec’e y ta ofend’e. E ta mira e gueranan ey como un falta di respet. Pesey, den e guera di Armagedon, Dios lo expresa su rabia y caba cu tur conflicto cu tin na mundo pa semper. Bijbel ta bisa cu e lo “kaba ku guera tur kaminda riba mundu.” (Salmo 46:9, BPK; Isaias 34:2) Si, Dios su guera di Armagedon lo pone un fin na tur guera.
E Reino di Dios lo caba cu tur guera. Hesus a papia di e gobierno aki den e oracion di Nos Tata: “Laga bo Reino bini. Laga bo boluntad sosode, mescos cu den cielo, tambe riba Tera.” (Mateo 6:10) E Reino di Dios lo no caba solamente cu guera sino tambe cu loke ta causa guera: maldad. * (Salmo 37:9, 10, 14, 15) Pesey Hesus su siguidornan ta spera ansiosamente riba e tantisimo bendicionnan cu e Reino di Dios lo trece.—2 Pedro 3:13.
Pero cuanto tempo mas nos lo mester warda pa Dios pone un fin na tur sufrimento, maltrato y maldad? E echo cu profecia di Bijbel ta cumpliendo ta mustra cu nos ta bibando “den e ultimo dianan” di e mundo malbado aki. (2 Timoteo 3:1-5) * Kiermen pronto e Reino di Dios lo pone un fin na e mundo malbado mediante e guera di Armagedon.
Manera nos a bisa anteriormente, esnan cu muri den Armagedon ta esnan cu no ta “obedece e bon noticia tocante nos Señor Hesus.” (2 Tesalonicensenan 1:8) Pero no lubida, Dios no ta desea pa ningun hende muri, ni hende malbado. (Ezekiel 33:11) Y door cu “e no ta desea pa ningun hende ser destrui” den Armagedon, e ta haci sigur cu prome cu e fin yega e bon noticia tocante nos Señor Hesus “lo ser predica den henter e Tera habita, como testimonio pa tur nacion.” (2 Pedro 3:8, 9; Mateo 24:14; 1 Timoteo 2:3, 4) Si, como cu testigonan di Jehova ta predica rond mundo, hende ta haya e oportunidad pa siña conoce Dios, pa obedece e bon noticia tocante nos Señor Hesus y pa biba den un mundo caminda lo no tin guera mas.
^ par. 9 E Reino di Dios lo caba cu morto tambe, un di e enemigonan di mas grandi di humanidad. Manera nos lo trata den e articulo “Pregunta Cu Bijbel Ta Contesta” den e edicion aki, Dios lo resucita un gran cantidad di hende. Y entre nan lo tin hopi hende cu a muri den guera.
^ par. 10 Pa mas informacion tocante e ultimo dianan, wak capitulo 9 di e buki Kico Bijbel Ta Siña Realmente? publica pa testigonan di Jehova.


text:
Buki di 25 aña Festival di buki pa mucha
Pa celebra 25 aña di Festival di Buki pa Mucha na biblioteca a compila un buki cu un bista di tur e añanan anterior (1993 -2016)
Di cada aña tin un pagina cu su tema, e buki di e festival, e cantica di e festival y e autornan, ilustradornan y contadornan cu a participa. Ilustra cu portret di cada aña. Na final tin un parti cu tur participantenan. E ta un publicacion cu ta mustra 25 aña di stimula lesamento na Aruba.
Compilacion ta di bibliotecaria hubenil, sra. Sophiene Maduro-Verhaegh, miembro di e comision di Festival di Buki pa Mucha.
Nos ta hopi contento y orguyoso cu e portada a wordo ilustra pa Mariëlla van de Beek cu tin bon relacion cu biblioteca na Aruba y tambe a ilustra e buki di e festival 2015.
E publicacion a wordo realisa cu cooperacion di UNOCA.


text:
Faltando ainda un wega di campeonato cu ta e “Derby di Capital” vs Riverplate, ya caba e Tricolornan di Solito a termina Campeonato como lider y lo ricibi e premio y Copa di Campeon di campeonato regular.
Den un aña unda RCA mester a draai sin mayoria di su estelarnan cu a bay studia den exterior y otronan cu a retira.
Tog e ekipo a logra gana 11 wega y un empate den 15 encuentro. Directiva kier felicita tur hungador cu a traha durisimo, e hobennan cu a demostra corage, e staf completo lidera pa Juan Valdez, kende a haya tremendo cooperacion di Joy Rosa, Veron Albertsz, Glen Sambo, Gio Thode, Icho Matos, Tyron vd Biezen y Danny Kelly.
N’e patrocinadornan Big Wheel Lottery y Powerade di Tropical Bottling masha danki y sin lubida e fanaticada cu semper tey pa apoya y anima nos ekipo.
Directiva ta avisa e fiel fanaticada cu e camisetanan Tricolor ta na caminda. Por pasa club riba diamars y puntra pa Yazmira. Nos ta na caminda p’e Triplete!!!


text:
Camara di Comercio Argentino – Brasileño di Argentina (CAMBRAS) a difundi un informe cu dato tocante comercio bilateral Argentina Brasil.
E informe a destaca cu Argentina a aumenta su importacion di bienes di capital (destina na inversion productivo) proveniente di Brasil cu 43%, durante prome diesun luna di 2017, cu ta di 49% den vehiculo terestre, 15% den tractor; 19% den otro mashin y aparato mecanico, piesa y acesorio; y 4% di pomp, y nan piesanan.
Na november e principal socionan comercial di Argentina (exportacion y importacion) tabata Brasil, China y Estadonan Uni, den e secuencia aki. Na nivel general, e exportacion pa Brasil a alcansa USD 835 miyon den e luna, y e importacion desde e pais aki tabata pa 1.672 miyon dollar. E saldo comercial tabata mustra un deficit di 837 miyon dollar pa Argentina.
Di banda di Brasil, acumula te na november, e exportacionnan pa Argentina a mustra un aumento di 32%. E analisis di e comercio bilateral cu Argentina den e lapso aki a laga como resultado un surplus pa e socio di Argentina den Mercosur di USD 7.355 miyon, como 83% mas cu e balor alcansa den e mesun periodo di 2016.
E dinamica comercial ta relaciona cu e ritmo di actividad economico, cu na Argentina a mustra na october un crecemento interanual di 5,2% mientras cu e avance compara cu september tabata di 0,2%. Di acuerdo cu informacion oficial, tur sector a yuda impulsa e crecemento interanual cu excepcion di e explotacion di electricidad, gas y awa.
Argentina a conoce un crecemento economico di 3% na 2017, pero cu e contra tempo di un inflacion halto di 24%. Pa 2018 e pronostico ta pa yega na un aumento di e Producto Interno Bruto (PIB) di 3,5%, cu miho control riba inflacion.


text:
ORANJESTAD– Recientemente Minister di Finansas, Economia y Cultura tabata presente na celebracion y exposicion di e talentoso hoben Steve Geerman. E evento aki a tuma lugar na Cas di sra Titi Tromp na Alto Vista, kende porcierto ta un pilar di nos cultura arubano.
Riba e atardi aki a wordo presenta den lineanan grandi e trayectoria musical di e hoben Steve Laurence Geerman cu 17 aña di edad ya caba a logra hopi exito y a participa den diferente competencia di canto manera di Himno y Bandera, Dande y tambe di Gospel.
Banda di su pasion como cantante Steve ta toca varios instrumento e.o. cuarta, piano y accordion. Otro pasion di Steve ta e musica di caha di orgel, cual tambe e ta toca. Steve a haya les con ta claba clabo riba cilinder di caha di orgel cerca sr. Seferino Gomes, kende tambe a dune les di accordion.
Steve ta un hoben multifacetico ademas di su bida musical, riba tereno social y religioso e ta hopi activo y ta haci varios trabao boluntario y a forma parti di varios organisacion.
Durante e evento Minister Ruiz-Maduro a admira un exposicion cu a ser crea pa e ocasion aki na cas di sra. Titi Tromp, Pilar Cultural na Alto Vista. Asina e mandatario a haya un impresion di tur loke Steve tin na trahe, trofeo y potret.
Minister di Finansas, Economia y Cultura Sra. mr. Xiomara Ruiz-Maduro a felicita e hoben Steve Geerman pa su aporte na nos cultura, y tambe su mayornan pa e apoyo y sosten. Sigur Steve ta un ehempel pa tur nos hobennan pa desaroya nan talento y contribui na mantene nos cultura arubano cual ta un di metanan primordial den e maneho di e mandatario.


text:
E ampliashon di e Kanal di Panamá, ku lo por inisiá operashonnan entre 2014 i 2015, lo trese un kresementu di e aktividat regional. Entidatnan públiko i empresanan privá ta preparando su mes pa bira logá di paso pa e aktividatnan ei i duna servisionan i produktonan. Resientemente e Outoridat Marítimo di Panamá mes a anunsiá un oumento di su invershonnan den hafnan estatal. E invershon aki lo destiná 5 mion doler pa 19 hafnan ku ta funshoná den Panamá. Na Colombia, un invershon no komplementario pero kisas si alternativo, e Agensia Nashonal di Infrastruktura di Colombia lo saka un destaho públiko pa e konstrukshon di 550 kilometer di kareteranan distribuí den kuater proyektonan. I na Jamaica den mei próksimo lo inisiá e trabounan pa e konstrukshon di un Zona Ekonómiko nobo. E minister di Industria, Invershon i Komersio di Jamaica Anthony Hylton, den un rueda di prensa, a spliká ku e proyekto aki ta un bèt pa posishoná Jamaica den e área di operashonnan marítimo i komèrsio wardando e ekspanshon di e Kanal di Panamá.
«Ampliashon di e Kanal di Panamá tras di invershonnan den region Karibe» recibió 0 desde que se publicó el miércoles 13 de febrero de 2013 . Si te ha gustado este post quizá te gusten otros posts escritos por Manuel Ortega.
Deja un comentario
Disculpa, debes iniciar sesión para escribir un comentario.
Si no tienes todavía usuario puedes crear uno, que te servirá para comentar en todos los blogs de la red indiana en la
página de registro de Matríz.


text:
Yegada diadomingo 5 di maart: pa 4:30pm ta sali for di Tanki Leendert pa parkinglot dilanti Pius X School. For di eynan fielnan ta cana den procesion pa misa Birgen di Fatima Dakota unda pueblo ta warda cu flor pa saluda. Ta sigui pa 5:00pm cu Rosario y Santo Sacrificio di Misa.
Siman 6 pa 12 di maart. Rosario den misa dor di gruponan Mariano.
6 di maart, 6:00pm: Comunidad Lazos de Amor Mariano & Renobacion Caresmatico.
7 di maart, 6:00pm: Legion di Maria & Blue Army
8 di maart, 6:00pm: Grupo Birgen Peregrino & Birgen La Salette.
9 di maart, 6:00pm: Grupo Cu Confiansa y Fe den Señor de los Milagros & San Miguel Archangel.
Diasabra 11 di dimaart, 6:00pm: Rosario sigui pa Santo Sacrificio di Misa.
Diadomingo 12 di maart: 5:00pm: Grupo Yiunan Spiritual Pader Pio sigui pa Santo Sacrificio di Misa.
Siman di 13 pa 19 di maart: Atardi gruponan di oracion ta resa Rosario.
13 di maart, 6:00pm: Comunidad Totus Tuus & Amigonan di Hesus y Maria.
14 di maart, 6:00pm: Amigonan di Hesus y Maria.
15 di maart, 6:00pm: Birgen La Salette & Hesus Misericordioso.
16 di maart, 6:00pm: Blue Army.
Diasabra 18 di maart 6:00pm: Rosario sigui pa Santo Sacrificio di Misa.
Diadomingo 19 di maart 5:00pm: Grupo San Hudas Tadeo sigui pa Santo Sacrificio di Misa.
Siman di 20 pa 26 di maart. Birgen lo bishita tur scol na Dakota.
20 di maart, Pius X school: Misa 8:00am despues procesion pa scol.
21 di maart, Jacintha kleuterschool: Misa 8:00am despues procesion pa scol.
22 di maart, Imelda kleuterschool: Misa 8:00am procesion for di misa pa Dakota Shopping Paradise.
23 di maart, Fatima College: Misa 8:00am despues procesion pa scol.
Diasabra 25 di maart, 6:00pm: Rosario sigui pa Santo Sacrificio di Misa.
Diadomingo 26 di maart, 8:00am Misa pa Enfermonan. 5:00pm Procesion den bario, sigui pa Santo Sacrificio di Misa.
Siman di 27 pa 31 di maart. Gruponan di Catisashi lo resa den misa.
27 di maart 5:30pm les y Rosario den misa cu grupo di Comunion.
28 di maart, 5:30pm les y Rosario den misa cu grupo di Comunion.
29 di maart, 5:30pm les y Rosario den misa cu grupo di Comunion.
30 di maart, 5:30 pm les y Rosario den misa cu grupo di Confirmacion.
Diasabra 1 di april, 9:30am te 12:00pm recorido den pick-up cu Birgen den barionan di Dakota.
6:00pm: Rosario sigui pa Santo Sacrificio di Misa.
Diadomingo 2 di april, despedida di Birgen Peregrino di Fatima 5:30pm na misa di Dakota.


text:
ORANJESTAD – Conocido cantante Izaline Calister lo percura pa haci ‘De Lulverhalen’ un evento hopi diverso cu su toke Caribense. Hunto cu e otro personahenan, e tambe lo bay t'ey, hunto cu comediantenan Howard Komproe, Jetty Mathurin y Everon Jackson Hooi, den e Caribbean Edition di "De Lulverhalen", diasabra awo, diabierna awor 7 di april den Cas di Cultura. E artistanan lo bay t'ey dunando e publico loke nan tin mester: yen di diversion. De Lulverhalen lo bay bin cu su toke di humor masculino, formando asina un formula gigantesco cu ta garantisa un anochi fabuloso di diversion.
Izaline tin hopi amistad na Aruba y E ta pensa hopi riba e calor y hopi harimento. Cu Lulverhalen, ela splica cu e tabata hopi entusiasma di ta participando, pero na e mesun momento, e ta haye un tiki eng. Pasobra nunca el a wordo pidi pa haci algo cu no tin di haber cu cantamento. Pero na alaves, e ta haye exitante. E ta un reto. Un sorpresa, ta loke Izaline a bisa, di loke tin cu spera for di Lulverhalen. Unabes cu e telon habri, por mira 4 talento peculiar cu lo wordo uni den un solo anochi. Cada un ta bon den loke e por. Tur ta conta su propio storia riba su propio manera y riba e anochi aki, e audiencia ta haya di tur: De Lulverhalen.
(ADVERTORIAL)
ORANJESTAD – Diabierna anochi a tuma lugar e eleccion di Prins y Pancho di Aruba su carnaval 2018 den tur categoria.
ORANJESTAD - Diaranson anochi, Stichting Musica a organisa e registracion pa Aruba Caiso & Soca Monarch 2018. E registracion di Tumba Contest y Aruba Caiso & Soca Monarch a tuma lugar hunto na Centro di Bario Brazil. Varios participante y band leader a acudi pa asina finalisa nan registracion na e grandioso festival, cu sigur ta un di e eventonan durante e temporada di Carnaval cu ambos musico y publico ta anticipa p’e. Tabata bunita pa experiencia e modo cu varios banda y musico a yega na e registracion uniforma y algun hasta cu fanfaria y brassband cual a haci e anochi aun mas special.
ORANJESTAD - E aña aki diadomingo 14 di Januari lo tuma luga e Boatfest 2018 cu cerbes Chill, unda botonan lo yega hunto y tur hende lo pasa un rato ameno. Algun aña pasa a inicia e Boatfest di cual e aña aki Brouwerij Nacional Balashi ta participa pa di 3 aña na e evento aki. E Boatfest a cuminsa algun aña pasa ora cu e tabata Aruba Boat Trip conhunto cu Varadero. Pa por participa na e evento, lo tin un reunion cu e capitannan di boto pa repasa e puntonan importante.
ORANJESTAD - Manera ta conoci, durante luna di december 2017 SETAR a lansa su campaña “Share your Joyous moments” den cual e clientenan ta comparti nan momentonan di alegria pa por gana premionan atractivo. Durante e programa popular carnavalesco “DEN DJE” na Telearuba, SETAR a haci entrega di regalo na dos di e ganadornan. Nathan Berkel a gana Afl. 1000 na gift certificate di Maduro Travel y Natasha Pietersz a gana Weekend Stay pa 2 persona (all inclusive). E otro ganador ta J. Soliana cu a gana un SETAR Gift Certificate na valor di Afl. 250.
ORANJESTAD - Den e campaña di fin di aña SETAR kier a realisa algun soño di su clientenan. Tur cliente cu a haci uzo di un of mas promocion di e campaña a ricibi un “Wish Tag”. Riba e “Wish Tag” aki e cliente a pone un di su deseonan y a colg’e den un di e “Wish Tree”nan cu tabata situa den cada Teleshop y na SETAR Store.


text:
Impak Ballers a gana Dakota Brothers 78-47 den e wega di Basketball.
Diaranson anochi a tuma lugar e final di e wega di basketball unda cu Impak Ballers a hunga un tremendo wega contra di Dakota Brothers.
Impak Ballers ta e team ganador y mester a enfrenta Dakota Brothers pa asina mantene nan status di nan weganan gana. Esaki a wordo demonstra tambe cu e team cu Impak Ballers a hunga cune. Jomar Richardson di Impak Ballers tabata e atleta cu no a basila durante di e wega. Cada rato cu e la haña e bala den su poder e la busca semper pa hinca esaki den e net pa asina score. E hoben atleta aki a truinfa e anochi aki y a yega su top di score cu un total di 21 punto pa Impak Ballers.
Na final di e wega, Impak Ballers a termina cu un score di 78-47, lagando Dakota Brothers desapunta den veld.


text:
“Mi ta sumamente satisfecho cu nos a haya e confirmacion y conclusion di parti di CAft cu nos presupuesto ta realisabel y cu nos por ehecuta esaki manera cu nos a propone”, asina Minister di Finanza, Angel Bermudez a expresa despues di e ricibi a informacion oficial aki di e colegio di supervision siman pasa.
Despues cu pais Aruba a yega na un deficit record na 2014, debi principalmente na e cantidad di proyecto cu a tuma luga como tambe e inyeccion di capital necesario pa sanea e fondo di pensioen di APFA, Gobierno a logra minimisa e deficit aki na 2% na 2015, un mantencion di 2,1% na 2016 y 0,5% pa e aña aki.
Segun e mandatario di finanza, e ta sigur cu e maneho di e ultimo añanan pa loke ta e entrega di presupuesto y cuentanan anual na tempo como tambe e hecho di a demostra cu por logra esaki e pesar di tanto pesimismo, tabata un factor cu a laga un bon impresion atras cu a crea mas confiansa den e trabounan realisa y a contribui na e aprobacion di e presupuesto di parti CAft.
Minister Bermudez a splica cu semper tabata existi un bon colaboracion cu e colegio di supervision, pues un biaha mas manera cu a keda solicitica, a intercambia tur informacion, tur calculacion, tur e ponencianan y tur e ‘miranan’ cu a keda aplica pa concipia e presupuesto aki.
Pa e mandatario, tur e ehercicio y tareanan di aña pasa tabata un esfuerso grandi, ya cu a logra entrega pa prome biaha den e 30 aña di Status Aparte, e cuenta anual como tambe e presupuesto supletorio y e presupuesto di e aña aki na Parlamento pa wordo trata y aproba.
“Despues cu mi a restructura e presupuesto na 2014 y a presenta e presupuesto di 2015, hopi tabata esunnan cu a bisa cu e no ta realisabel, e no ta sostenibel y e no ta realistico. Nos a demostra esaki y e la keda comproba tambe aña pasa den e cuenta anual di 2015”, e mandatario a splica.
A pesar di ta satisfecho cu e conclusion di colegio CAft, Minister Bermudez ta consciente cu e trabounan no ta cla ainda pues tur esfuerso lo continua pa yega na un presupuesto balansa. E mandatario ta contento cu e colaboracion y aporte di su departamentonan cu logra esaki a pesar di e presion pa produci e resultadonan aki den e ultimo añanan.
“Nos ta rib’e bon caminda, pero e ruta ta largo ainda, nos mester sigui traha pa reduci e debe y asina crea mas espacio pa paga menos interes y aplica manehonan nobo”, asina Minister Bermudez a informa.


text:
Scherm Amateur Bond Aruba lo organisa Copa Dia di Rey
Oranjestad, Aruba 25 di april 2017. Despues di un exitoso competencia riba Himno y Bandera, e federacion di esgrima, Scherm Amateur Bond Aruba. (S.A.B.A.) ta bai organisa un campeonato pa celebra Dia di Rey. E competencia aki lo tuma luga diadomingo 30 di april. E competencia lo ta na IBISA San Nicolas y lo inicia pa 10or di mainta. Por cuminsa na inscribi for di 9or di mainta caba.
E federacion di esgrima tin varios actividad durante di henter aña unda nan ta tene torneonan pa nan mimebronan. Riba nan calendario nan tin actividad riba Dia di Betico, Himno y Bandera, Dia di Rey, Arubaanse Kampioenschappen, Copa Jerry Gomes y sin lubida e competencia di ABC. Tin tres club activo cual ta Universal Fencing Club, Scherm Club Brazil y Don Bosco Knights.
Un danki sigur na Lotto, e Loteria di Aruba pa medio di Comision di Subsidio cu a subsidia e competencia di esgrima Dia di Rey.
Cumprando weganan di Lotto, e Loteria di Aruba bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.


text:
Ora cu scucha gritonan politico di miembronan di partido MEP den e campaña electoral cu ta tumando lugar, e ta lanta e pregunta si e hendenan aki ta biba cu realidad politico di nan propio partido.
Lider di fraccion di AVP den Parlamento, Marlon Sneek na varios ocasion den ultimo simannan, a desbarata caba ponencia di miembronan di oposicion, cu ta insisti cu Gobierno di AVP no a traha un scol MAVO-HAVO na Noord y kier uza esaki como algo negativo pa campaña politico.
“Nos a mustra na varios ocasion caba na henter partido MEP y otro miembro di Parlamento independiente, cu e vision di partido AVP nunca a cuadra cu esun di MEP, cu a construi un edificio di scol na Pos Chikito, pero no tabata ni alumno y tampoco maestronan pa completa e scol aki.
AVP su vision ta completamente diferente y nos a mustra esaki caba cu a cuminsa cu SECE College na Hato, Noord y awor cu e scol aki ta produciendo suficiente alumno y e tin su maestronan completo, Gobierno di AVP lo bay na construi un edificio nobo y adecuado banda di e scol di Felipe B. Tromp na Noord.
Sinembargo ta parce cu politiconan di MEP y un otro di un otro partido, kende a bin zwaai cu mapa den Parlamento y despues bandona tereno bay cas y no bolbe mas, no ta caba di compronde kico ta un maneho responsabel y efectivo.
Ora nos ta papia di inverti den enseñansa nos por menciona e lista di inversion cu a wordo haci pa Gobierno di AVP durante di e periodo so di 2013 pa 2017 actualmente caminda no menos cu 50 scol ta ricibi atencion, sea den forma di renobacion, mantencion, tereno asfalta, cura di scol construi, tubonan di awa reemplasa, instalacion di airco y otro aspectonan necesario.
No ta wega, ta un vision serio y responsabel cu Gobierno di AVP a hiba tur e proyectonan aki a hiba un inversion total di 29 miyon, casi un 30 miyon en total.
Awor lo ta bon pa tanto politiconan actual di MEP y otronan realisa e nificacion di e inversion y maneho aki di Gobierno di AVP, ya cu ora cu nos bay na compara e suma di inversion aki di 29 miyon florin, e ta igual n’e suma di 28 miyon cu famia di e actual lider di MEP, Evelyn Wever Croes su famia a haya for di caha di Gobierno pa diferente servicio, entre otro huurmento di edificionan cu tabata den mal estado, edificionan cu mester a paga huur pa nan sin cu nan a wordo completamente construi ainda.
Ta un suma cu pueblo no a haya nada, pero absolutamente nada bek for di e famia di e lider di MEP y enseñansa sigur no a ricibi un solo depchi, no como un of otro donacion for di e famia di Evelyn Wever Croes.
Eynan nos por mira e diferencia entre un Gobierno di MEP di Evelyn y un Gobierno di AVP bou guia di un lider manera Mike Eman cu ta sigui traha duro pa percura pa tur hende haya bek di nan pais, sea pa medio inversionnan na interes di pueblo of na sosten financiero pa alivia nan gastonan diario,” Parlamentario Marlon Sneek a mustra.


text:
Diadomingo 2 di april a tuma lugar pa di 37 aña e popular Fiesta Rotaria organisa pa Rotary Club of Aruba. Mainta tempran un publico grandi tabata presente n’e parking lot di Compleho Deportivo Guillermo Trinidad na Dakota.
E aña aki un biaha mas tabatin hopi producto, manera muebels, verf, comestibel, mata, paña joyas y articulonan electronico, buki na benta na prijsnan hopi atractivo.
Ademas di esaki tabatin hopi stand di bebida, por a cumpra BBQ y tambe diferente snacks. Henter famia por a pasa full un dia na Fiesta Rotaria ya cu pa cada gusto tabata tin algo. A dedica un huki special pa nos muchanan cu diferente wega nan popular.
E publico presente por a disfruta di diferente show di baile di Club di Movimiento y Pierewietje.
Tambe di Club Kibrahacha 60+. Despues di merdia Le Groove, Buleria y D’Licious a deleita e publico te banda di 6’or di atardi.
E aña aki Rotary Club of Aruba a haña bishita di e District Governor di e districto na unda Aruba ta forma parti di dje, cual ta señor Roger Bose. Roger a keda masha impresiona cu e Fiesta Rotaria.
Na final di e Fiesta Rotaria a saca e numbernan ganador p’e rifa den presencia di notario.
E aña aki pa por gana un di e 12 tremendo premionan.
E numbernan ganador ta lo siguiente: 1st prize Suzuki Vitara GLX SUV 2017 – 7148; 2nd prize All-in Cruise for 2 from Maduro Travel – 13242; 3rd prize 55” TCL Smart TV from AMC Unicon – 7640; 4th prize 2 ticket Aruba –Amsterdam – Aruba on KLM – 7557; 5th prize iPhone 7, 32 GB factory unlocked from Boolchand’s – 4904; 6th prize Afl. 1.500,- gift certificate from Kooyman – 10079; 7th prize Afl. 1.500,- CMB Money Card – 12951; 8th prize Afl. 1.500,- gift certificate from Boolchand’s – 3113; 9th prize Afl. 1.000,- gift certificate from Super Food – 3627; 10th prize Two-day weekend stay for 2 at Divi Resort Aruba – 6008; 11th prize Afl. 1.500,- gift certificate from Hagemeyer – 3782 y 12th prize Afl. 750,- gift certificate from Pearl Gems – 461.
Masha pabien na tur ganador cu den e siguiente dianan lo wordo aserca pa por entrega e premionan. Y hopi danki na tur esnan cu a aporta na Fiesta Rotaria sea cu a bin bishita nos of cumpra rifa. Nos ta conta cu bo(so) contribucion atrobe otro aña, asina President Stanley Looman a comenta.
Rotary Club of Aruba kier a gradici tur su miembronan, Rotaractors, Interactors, boluntarionan y sponsors pa haci Fiesta Rotaria y e rifa posibel un biaha mas.


text:
Teaser titel:
Kue djòp banda di trabou fiho
Teaser tekst:
No por tin nada kontra pa hende sigui soña. Sigur no si nos realisá ku hopi di e proyekto i negoshinan grandi den mundu di awe tabatin nan kuna den un bunita soño ku pokopoko a bira realidat pasobra e hende a sigui pensa bon kon pa prepará i ehekutá. Sin un bon preparashon, kualke plan ta kore riesgo grandi di frakasá. Konsekuensia por ta ku e persona su soño tambe ta kai na filigrana. Ku e publikashon mensual aki Kámara di Komèrsio ke logra pa hende realisá ki paso nan mester tuma pa nan soña bira algu alkansabel.


text:
Segun Parlamentario pa e fraccion di AVP, Jennifer Arends-Reyes, den calidad di Presidente di comision di Turismo di Parlamento, ta bisa cu pais Aruba a conose un stabilidad den nos pilar economico cu poco pais na mundo por papia di dje.
Na momento cu pais Aruba a conoce retonan grandi, segun locual cu tur e rapportnan di entidadnan grandi reconoci mundialmente manera Standard & Poors, Fitch rating y IMF, a subraya e dependencia y necesidad di pais Aruba riba un Turismo exitoso, y asina a logra tambe cu durante transcurso di añanan e ingreso di Turismo a subi substancialmente.
N’e momentonan aki Aruba ta na un crusada y cambio di un Gobierno stabil, pa un Gobierno di coalicion, y ya caba ta un cantidad di advertencia a ser treci dilanti na tur NV y sui generis.
Un advertencia cu particularmente cu a hala atencion di sra. Arends-Reyes tabata esun dirigi na Aruba Tourism Authority (ATA).
Aki partido MEP, como e partido mayoritario den coalicion, a manda e mensahe pa ATA pa nan para tur proyecto pa 2018 pasobra MEP tin un otro vision pa nos turismo y tin su propio plan.
Mester corda cu durante e gobernacion di signatura di MEP den pasado, turismo no tabatin e prioridad cu e mester, como cu nos turismo ta representa 86% of mas di Aruba su GDP.
Pero tambe mester keda recorda cu durante e Gobierno di Gabinete Mike Eman 1 y 2, nos turismo si a haya su prioridad mereci.
Prome cu 2009, tempo cu partido AVP a haya e mandato absoluto di pueblo pa asumi e responsabilidad di Gobierno di Aruba, turismo crucero no tabata surpasa 500 mil pasahero.
Awendia, nos ta surpasa 750 mil pasahero y ta sperando pa 2018 pa e suma aki crece substancialmente.
Durante e ultimo simposio di turismo crucero cu a tene na Aruba, representatenan di partido MEP a briya cu nan ausencia, y no a presencia e presentacion di e masterplan di APA (Aruba Ports Authority) cu tin corelacion directo cu nos turismo y su futuro.
Sra. Arends-Reyes ta spera cu no lo bay hasi saltonan descabeya pa cu nos mercadeo di turismo y corta drasticamente den e presupuesto, di manera cu ATA no lo por funciona eficientemente atrobe.
Si bay mira bek, nos por corda cu semper e critica di mas grandi di parti di fraccion di MEP tabata encuanto e presupuesto di ATA, pasobra segun nan (MEP), e rendimento di locual ta inverti den ATA no ta keda refleha bek den economia. Pero loke cu partido MEP no ta bisa ta cu nos ta hayando casi 3 biyon for di turismo, segun banco central.
“Nos Turismo ta asina importante pa Aruba y cualkier ‘bad decision’ por tin consecuencianan hopi grandi pa nos isla y su economia.”
Ta hopi mama y tata di famia ta depende di e mercado di turismo.
Sra Arends-Reyes ta spera cu sano huicio prevalece y locual ta den bienestar di Aruba wordo poni na prome lugar.
Jennifer Arends-Reyes ta bisa cu lo ta bon pa splica cu tur e entidadnan di e industria turistico na Aruba ta trahando riba e mesun linea, y ta depende di otro.
“Si ATA, por ehempel, cay afor of no por funciona manera debe ser, esaki lo tin consecuencia pa e otro stakeholders, incluyendo hotelnan, y tin impacto ariba inversionistanan tambe.
Awendia ATA ta un sui-generis pasobra nan mester por tin netamente un grado di independencia pa por hasi nan trabou.
Grado di ocupacion di cambernan di hotel no ta aumenta pa obra di magia, ni tampoco ta warda ariba Gobierno nobo pa decisionan wordo tuma.
Nos tin, por ehempel, un AAA cu tin un plan Gateway 2030, APA cu su Masterplan y ATA cu ta percura pa keda mercadea Aruba den e mundo sumamente competitivo eyfor, caminda cu Aruba ta den e topnan di Caribe.
Nos no lo por acepta pa Aruba bay atras pa locual ta turismo, cu ta nos pilar economico.” Sra Arends-Reyes ta termina bisando.


text:
Oranjestad– Den dos articulo anterior, Camara di Comercio y Industria (KvK) a trece un analisis extenso di e fenomeno ‘Public Private Partnership’ (PPP), unda a haci un comparacion di e experiencianan entre region di Caribe, Europa y Aruba. Den e ultimo articulo aki nos ta resumi nos conclusionnan pa loke ta e situacion na Aruba, incluyendo nos recomendacionnan pa futuro.
Den e caso di Aruba no ta yega na tanto conclusion negativo riba e puntonan riba cual a evalua y cu ta señala como crucial pa exito di un proyecto PPP. Sin embargo tin varios punto unda nos ta yega na e conclusion cu den e experiencia na Aruba ta tempran pa por tin e informacion disponibel pa por duna un opinion funda. Esey ta e caso por ehemplo cu e aspecto di suficiente experticio, tanto riba tereno tecnico como huridico di banda di gobernacion, pa por iguala e partner priva y duna suficiente contrapeso den e proceso.
E problema mayor señala ta e corelacion entre magnitud di e total di inversion den PPP, compara cu e tamaño di economia y tamaño di gobernacion. Lamentablemente den e material analisa te awor no a topa cu evaluacion di hustamente e aspecto aki, cu sin embargo ta resulta importante.
Sin embargo, pa por haci un comparacion nos ta tuma e caso di Turkia, menciona den e analisis di EIB como un di paisnan cu mas a implementa proyecto PPP. Turkia a yega na un suma total di inversion di € 12,5 biyon te cu 2009, pa un pais di 76 miyon di habitante y un GDP di mas o menos € 600 biyon. Aruba tin menos di 110.000 habitante y tin por lo menos un suma di € 450 miyon na inversion comprometi, loke ta bay significa un peso di alrededor di 80 – 90 miyon pa aña riba presupuesto di gobierno pa un periodo cu ta varia rond di 20 aña. Per capita esaki ta un peso hopi grandi cu Aruba ta asumi como responsabilidad financiero, compara cu e otro paisnan evalua.
Tambe mester tuma na cuenta e situacion financiero general di gobernacion. Por ehemplo e peso di e prestamonan di bono y otro debe, cu ta rekeri un suma di alrededor di 210 miyon pa aña na interes so. Den e caso di e PPPnan e suma anual ta encera pago di capital y interes. Esaki ta significa hunto un suma di alrededor di Afl. 300 miyon di pago anual, riba un GDP cu awor ta acercando e nivel di Afl. 5000 miyon, cu un budget gubernamental di Afl. 1350 miyon y entrada fiho bao di e nivel ey.
Den e estudionan encontra no ta trata realmente di caso di pais asina chikito manera Aruba, cu excepcion di e islanan den Eastern Caribbean. Esaki lo mester ta un punto di atencion mayor di analisis den futuro: ki ora un pais - di e tamaño di Aruba - ta yega na su maximo di capacidad den absorbe proyecto PPP, y otro proyecto di responsabilidad publico cu tin consecuencia pa caha publico?
Otro discusion relaciona cu esaki ta cu e pagonan pa e proyectonan PPP ta reemplaza realmente e parti di presupuesto cu normalmente ta usa pa inversion. CAft ta constata por ehemplo cu inversion den presupuesto a baha te na 1% loke nan no ta considera un nivel aceptabel pa un pais. Pero talvez nos no mester mira e asunto asina, ya cu e proyectonan via PPP ta cay pafor di e scope directo di presupuesto, unda solamente e pagonan anual pa e proyectonan PPP ta aparece riba presupuesto, y no e total di e debe como debe publico directo. Si ta desea di tin un bista mas realistico di e inversionnan cu e pais ta haci, lo mester considera separa e suma cu ta inversion inicial for di pago di interes y pago pa mantenimiento. E ora tin un mihor bista riba loke realmente e partner publico ta inverti. Esaki lamentablemente no ta yuda resolve e problema cu un parti substancial di inversion, y di finanzas publico riba su mes, no ta cay mas bao di escrutinio di parlamento.
Recomendacion
Como recomendacion por propone lo siguiente:
- Propone un analisis y evaluacion completo di tur proyecto PPP actualmente den proceso di ehecucion of conclui caba. E estudio aki lo por inclui tambe e necesidad of no di desaroya e capacidadnan specifico pa cu PPP, den termino di experticio tecnico y huridico, formacion di unidad experto dedica na PPP, etc.;
- Propone mas transparencia den publicidad alrededor di e proyectonan. Te awor e enfasis cu ta mira ta riba e aspecto di propaganda pa e proyectonan, pero no ta duna tanto detaye tecnico y financiero. Tambe transparencia den responsabilisacion posterior eventualmente via control parlamentario;
- Den e evaluacion ta recomenda inclui e pregunta kico ta e ‘capacidad di carga’ di un pais di e tamaño di Aruba, mirando su situacion pa loke ta GDP, presupuesto gubernamental, y tamaño di e compromisonan financiero di PPP y di otro inversion publico. Posiblemente trata na yega na datonan di otro pais den situacion comparabel cu Aruba, pa loke ta tamaño y tipo di economia.
Camara di Comercio y Industria Aruba (KvK)
23 maart 2016


text:
ORANJESTAD (AAN)—Ya a para bira manera un tradicion, specialmente pa esnan cu ta ferviente amante di e mundo di Motorsport, cu no porcera aña, sin a pasa un rato cerca esnan di Manuelito’s.
Akinan diferente grupo di diferente club di brommer a yega, pa asina testigo di e tiramento di pagara. Debi na e wardamento y kizas te hasta un tiki alcohol den curpa, algun persona manehando motorcycle, a dicidi pa pone algun show di burnout y fever.
Esaki sigur no ta algo aceptable pa Polis y den un rato di ora, ya pora mira presencia di Polis.
Despues cu e pagara a wordo tira, hopi di esnan cu tabata tey cu nan brommer, a move pa otro lugar, lagando asina un ambiente marca di tire, pero cu danki Dios, tur cosa resulta di a bay bon. Mester agrega si, cu lamentablemente hopi di esnan cu tabata tey presente, no a aproba, un hoben cu tabata manehando un auto Honda Blauw, cu tabata mustra di a mira hopi den e boter y tabata haci drama cu su auto, pero cu den e auto dos mucha chikito y entre nan un baby. Tin u dicho ta bisa bon cla, alcohol no ta haci daño, tanten cu bo no mishi cune. Si bo sa cu bo tin responsabilidad, laga un banda e machismo ey y cuida bo sernan keri.


text: Un grupo di legisladornan republikano di Oklahoma a proponé pa entregá mas ku 80.000 alumno di skolnan públiko ku no ta papia ingles, na outoridatnan federal di imigrashon. Mike Ritze, un legislador republikano a deklará ku mester entregá e muchanan ei na outoridatnan pa determiná si nan ta siudadano i a duda di e obligashon di e Estado pa duna nan edukashon, maske ku Konstitushon ta ordená esei. E estado lo spar 60 mion dòler si por identifiká alrededor di 82.000 studiante ku no sa ingles i entregá nan na outoridatnan, segun Ritze. A base di su deklarashon, emití den un notisiero, no a sali na kla si Ritze tabata referí na entregá e nomber of e studiantenan mes. Na 1982 Korte Supremo merikano a determiná ku e estadonan no por ninga edukashon públiko gratis na e alumnonan den nan status migratorio. Mike Ritze a bira notorio den su estado ora ku el a lanta un laga pone un blok di granit di 2000 liber ku e Dies Mandamentu, riba tereno di e Kapitolio estatal na 2012. E monument tabata yen yen di erornan di ortografía i Ritze a paga 10.000 dòler pa e piesa, ku despues mester a retirá. Pero no tur e 22 republikano di e kámara di Oklahoma ta di akuerdo ku e proposishon radikal di Ritze. Chuck Strohm i e líder di e kámara di representante, Jon Echols, a rechasá e idea “Mi no tin ningun gana pa señalá studiantenan ku no ta papia ingles”, el a bisa. I Ryan Kiesel di e ACLU di Oklahoma a ekspresá ku “e ta un mal idea i de-sagradabelmente repugnante i inhumano”.


text:
Pronostico di tempo compila diahuebs 08 di Juni 2017, ta indica cu diahuebs anochi tempo lo ta levemente te parcialmente nubla y generalmente seco. Den marduga y diabierna, tempo lo ta levemente te parcialmente nubla cu un awasero pasahero.
Temperatura maximo 33 grado Celsius y temperatura minimo 28 grado Celsius.
Solo lo baha awe nochi 07:04 pm y lo sali maƱan mainta 06:14 am.
Biento lo ta modera te basta fuerte for di direccion oost; forsa 4 te 5 (20 te 39 km/ora, 11 te 21 nudo). Den dia fuerte te posiblemente duro den rafaga; forsa 6 te 7 (40 te 61 km/ora, 22 te 33 nudo).
Situacion general di tempo:
Den proximo 24 ora humedad den nivelnan mas abou di atmosfera lo pone temporalmente
mas nubia pasa riba region local. principalmente den oranan di marduga y mainta un
awasero por cay localmente. Sinembargo, no ta spera cantidad significante di yobida. Mas aleu, stof fini suspende den aire lo reduci visibilidad un poco.
Condicion di lama:
olanan di lama lo ta for di direccion oost cu haltura di 4 te localmente 6 pia. E olanan di mas haltu ta na costa noordwest di nos isla.
Temperatura di superficie di lama: 27 grado celsius.
Fenomenonan special: ningun
Sistemanan significante di weer tropical: ningun
Registracion di temperatura (celsius) y awacero (mm) den ultimo 24 ora:
Airport max 32 / min 27 / 0.0
Hadicurari max 31 / min 27 / 0.0
Pronostico di tempo pa proximo fin di siman:
Parcialmente nubla cu localmente un awasero. Biento lo ta for di generalmente oost y modera te basta fuerte, de bes en cuando fuerte te posiblemente duro den rafaga;
temperatura max / min lo ta: 33/28.


text:
ORANJESTAD (AAN): Eric Franciscus Tchong a nace na Aruba 3 di Oktober 1941. Cu su 10 aña el a bay Hulanda, na unda el a caba su lagere school na Oudenbosch, su Mulo na Rotterdam y Kweekschool na Nijmegen. Na Rotterdam el a sigui lesnan priva di piano y despues a bay tambe muziekschool na Rotterdam.
Durante su añanan di estudio na Nijmegen el a forma parti di e orkesta Arubano “Tropical Serenaders” como bahista. Eric ta un autodidactico riba guitara clasico. Na 1965 Eric a regresa Aruba unda el a dedica 31 aña na formacion y educacion di nos hobennan.
Na 1966 el a bira docente di guitara clasico na Arubaanse Muziekschool. Despues el a duna les tambe di orgel, piano cuarta y mandolin. Durante e periodo cu el a duna les di guitara na Zuster William van Leeuwen,o.p, el a specialisa su mes mas riba composicionnan religioso. Su prome 3 misanan Arubiano ta data di e periodo aki.
Sr. Eric Tchong lo ta na Van Dorp Dakota Diasabra dia 26 di Mei, di 11.00 a.m – 1.00 p.m, pa introduce su buki nobo”Musical Pearls from Aruba, Bonaire and Curacao” y firma esaki pa esnan interesa.